title: Daniel Ricciardo

text: Ricciardo ajoi seinään Australian GP:n aika-ajoissa ja jäi ruutuun 10. Ricciardon auto kuitenkin hyytyi jo lämmittelykierrokselle, minkä seurauksena hän starttasi varikolta kilpailuun ollen jo pari kierrosta kärkeä perässä. Hän keskeytti lopulta kilpailun pistesijojen ulkopuolelta. Seuraavassa kilpailussa Kiinassa Ricciardo avasi pistetilinsä ollen neljäs. Venäjällä Ricciardon jarrut hajosivat kilpailun alussa, ja hän joutui keskeyttämään. Espanjan GP:ssä Ricciardo ajoi kauden ensimmäisen palkintosijansa ollen kolmas. Ricciardo ajoi kolmanneksi myös seuraavissa kilpailuissa Monacossa ja Kanadassa. Kauden avausvoittoon Ricciardo ajoi Azerbaidžanissa, lähdettyään kilpailuun ruudusta kymmenen, aika-ajoissa sattuneen ulosajon takia. Loppukaudesta Ricciardo kärsi Red Bull auton epäluotettavuudesta, minkä seurauksena hän menetti MM-sarjan neljännen sijan Kimi Räikköselle. Ricciardo keräsi kauden aikana 200 pistettä sijoittuen sarjan viidenneksi.


title: Daniel Ricciardo

text: Ricciardo ajoi neljänneksi Australian GP:ssä. Bahrainin GP:ssä Ricciardo joutui keskeyttämään tekniseen vikaan. Kiinan GP:ssä Ricciardo nousi voittoon turva-auton ansiosta ohittaen kilpailun lopussa Valtteri Bottaksen parempien renkaidensa ansiosta. Azerbaidžanin GP:ssä Ricciardo kolaroi tallikaverinsa Max Verstappenin kanssa yrittäessään ohittaa häntä, jolloin molemmat joutuivat keskeyttämään. Monacon GP:ssä Ricciardo ajoi uusien hyperpehmeiden renkaiden avulla paalupaikalle Monacon GP:n historian nopeimmalla paaluajalla 1.10,810 mikä oli reilusti Kimi Räikkösen viimevuotista paaluaikaa nopeampi. Kilpailussa Ricciardo ajoi voittoon vaikka hänen autostaan hävisi tehoja kilpailun aikana. Itävallan GP:ssä Ricciardo joutui keskeyttämään tekniseen vikaan. Meksikon GP:ssä Ricciardo ajoi paalupaikalle vain 26 tuhannesosan erolla Verstappeniin. Kilpailussa Ricciardo keskeytti kakkossijalta vain 10 kierrosta ennen loppua tekniseen vikaan.


title: Daniel Ricciardo

text: • Abu Dhabin GP:ssä 2014 jaettiin tuplapisteet.


title: Tim Burke

text: Timothy ”Tim” Burke (s. 3. helmikuuta 1982 Paul Smiths, Yhdysvallat) on yhdysvaltalainen uransa lopettanut ampumahiihtäjä. Hän asuu Lake Placidissa ja edusti Lake Placid Biathlon -seuraa. Hän aloitti ampumahiihdon vuonna 1997 ja lopetti keväällä 2018.


title: Tim Burke

text: Burke kilpaili aikuisten arvokilpailuissa ensimmäisen kerran Oberhofin MM-kilpailuissa 2004. Antholzin MM-kilpailuissa 2007 hän sijoittui normaalimatkalla seitsemänneksi. Seuraavana vuonna hän oli Östersundin MM-kilpailuissa pikamatkalla yhdeksäs ja takaa-ajossa kymmenes. Pyeongchangin MM-kisoissa 2009 hän sijoittui pikamatkalla 11:nneksi ja normaalimatkalla 14:nneksi. Vancouverin olympialaisissa 2010 hän oli yhteislähtökilpailussa 18:s. Hanti-Mansijskin MM-kilpailuissa 2011 hän kuului kuudenneksi sijoittuneeseen Yhdysvaltojen viestijoukkueeseen. Ruhpoldingin MM-kilpailuissa 2012 hän oli pikakilpailussa kymmenes. Nové Měston MM-kilpailuissa 2013 hän sai hopeaa normaalimatkalla ammuttuaan ainoan sakkominuuttinsa viimeisellä ampumapaikalla. Sotšin olympialaisissa 2014 hän sijoittui sprintissä 19:nneksi ja viestissä kahdeksanneksi. Kontiolahden MM-kilpailuissa 2015 hän oli yhteislähdössä neljästoista ja sprintissä viidestoista. Oslon MM-kilpailuissa 2016 hän sijoittui yhteislähdössä 12:nneksi ja sprintissä 14:nneksi. Pyeongchangin olympialaisissa 2018 hän oli takaa-ajossa seitsemästoista ja miesten viestissä kuudes.


title: Tim Burke

text: Burke sijoittui maailmancupissa ensimmäisen kerran kymmenen parhaan joukkoon oltuaan kymmenes Hochfilzenin pikamatkalla kaudella 2006–2007. Ensimmäisen palkintosijansa hän sai oltuaan toinen Östersundin normaalimatkalla kaudella 2009–2010. Kaksi päivää myöhemmin hän sijoittui samassa kaupungissa pikamatkalla kolmanneksi. Myöhemmin samalla kaudella hän oli toinen Oberhofin yhteislähtökilpailussa. Kaudella 2012–2013 hän sijoittui Pokljukan yhteislähtökilpailussa kolmanneksi. Maailmancupin kokonaiskilpailussa hän oli kymmenes, normaalimatkan ja yhteislähdön cupeissa kolmas. Kaudella 2013–2014 hän sijoittui Östersundin pikamatkalla kolmanneksi ja yhteislähtöcupissa jälleen kolmanneksi.


title: Tim Burke

text: Burke on naimisissa saksalaisen ampumahiihtäjän Andrea Henkelin kanssa.


title: Kerttu Kotakorpi

text: Kerttu Kotakorpi (s. 1987) on suomalainen meteorologi. Hän on syntynyt Vaasassa ja opiskellut meteorologiaa Helsingin yliopistossa. Kotakorpi toimi Nelosen meteorologina 27. kesäkuuta 2008 ja 2. helmikuuta 2012 välisenä aikana. Hän siirtyi Ylelle vastaaviin tehtäviin 16. helmikuuta 2012.


title: The Howdy Doody Show

text: The Howdy Doody Show oli yhdysvaltalainen lastenohjelma, jota NBC esitti 1947–1960. Sarjan alkuperäinen nimi oli Puppet Playhouse, mutta se vaihdettiin jo ensimmäisellä esitysviikolla. Sarja oli villi länsi -teemainen, ja siinä esiintyi sekä nukkehahmoja että oikeita näyttelijöitä. Päähahmoina olivat juontajana toiminut Bob Smith, jota sarjassa kutsuttiin Buffalo Bob Smithiksi, ja marionetti Howdy Doody, jonka ääninäyttelijänä Smith myös toimi lähes koko sarjan ajan. Sarjan muihin hahmoihin kuului muun muassa Bob Keeshanin esittämä klowni Clarabelle Hornblow ja Don Knottsin esittämä Tim Tremble. Sarjasta tehtiin elokuusta 1976 alkaen myös uutta versiota nimellä "The New Howdy Doody Show ", mutta se lakkautettiin jo seuraavan vuoden tammikuussa.


title: Juha Marttila

text: Juha Marttila (s. 2. tammikuuta 1967 Simo) on MTK:n puheenjohtaja vuodesta 2009.


title: Juha Marttila

text: Marttila voitti äänestyksessä vastaehdokkaansa Veli-Pekka Talvelan äänin 24–21.


title: Juha Marttila

text: Marttila on koulutukseltaan agronomi ja maatalous- ja metsätieteiden tohtori. Hänellä on 80 lypsylehmän maitotila Simossa. Marttila valittiin 2005 MTK:n toiseksi puheenjohtajaksi. Sitä ennen hän on ollut tutkijana Maatalouden taloudellisessa tutkimuslaitoksessa. Hän on puoluekannaltaan keskustalainen.


title: Jeremy Teela

text: Jeremy Teela (s. 28. marraskuuta 1976 Seattle, Yhdysvallat) on yhdysvaltalainen ampumahiihtäjä. Hän asuu Heber Cityssä, Utahissa. Hän aloitti ampumahiihdon vuonna 1993 ja on kuulunut maajoukkueeseen vuodesta 1997 lähtien.


title: Jeremy Teela

text: Teela kilpaili arvokilpailuissa ensimmäisen kerran Brezno-Osrblien MM-kilpailuissa 1997. Hän sijoittui Pokljukan MM-kisoissa 2001 pikamatkalla (10 km) yhdeksänneksi ja takaa-ajokilpailussa 20:nneksi. Salt Lake Cityn olympialaisissa 2002 hän oli normaalimatkalla (20 km) neljästoista ja pikamatkalla 20:s. Hanty-Mansijskin MM-kilpailuissa 2003 hän sijoittui pikamatkalla kymmenenneksi ja takaa-ajossa 17:nneksi. Torinon olympialaisissa 2006 ja Antholzin MM-kilpailuissa 2007 hän kuului yhdeksänneksi sijoittuneeseen Yhdysvaltojen viestijoukkueeseen. Vancouverin olympialaisissa 2010 hän oli pikamatkalla yhdeksäs.


title: Jeremy Teela

text: Teela sijoittui maailmancupissa ensimmäisen kerran kymmenen parhaan joukkoon oltuaan yhdeksäs Pokljukan pikamatkalla kaudella 2000–2001. Ensimmäisen – ja toistaiseksi ainoan – palkintosijansa hän sai oltuaan kolmas Vancouverin normaalimatkan kilpailussa kaudella 2008–2009.


title: Patience

text: Patience voi tarkoittaa muun muassa seuraavia:


title: Lauri Immonen (keihäänheittäjä)

text: Lauri Anshelm Immonen (3. syyskuuta 1932 Varkaus – 8. lokakuuta 2009 Hyvinkää) oli suomalainen keihäänheittäjä, valmentaja ja ammatiltaan upseeri, sotilasarvoltaan yliluutnantti.


title: Lauri Immonen (keihäänheittäjä)

text: Lauri Immonen saavutti keihäänheiton 1961 Kalevan kisojen pronssimitalin. Samana vuonna hän edusti Suomea Länsi-Saksaa vastaan käydyssä yleisurheilumaaottelussa. Samana vuonna hän heitti Kankaanpäässä ennätyksensä 77,36 metriä. Puolustusvoimain mestaruuden hän saavutti vuonna 1967.


title: Lauri Immonen (keihäänheittäjä)

text: Yleisurheilumaajoukkueen valmentajana hän oli Suomi-Ruotsi-maaottelussa ja Eurooppa-cupissa 1970. Kansainvälisen sotilasurheiluliiton CISM:n yleisurheilun MM-kisoissa hän edusti Suomen puolustusvoimia useita kertoja niin kilpailijana kuin valmentajana. Useana vuonna hän oli Pihtiputaan keihäskarnevaalien nuorten heittäjien kouluttajana.


title: Lauri Immonen (keihäänheittäjä)

text: Puolustusvoimain Urheilujoukkojen aloittaessa toimintansa 1964, valittiin Immonen Santahaminan urheilukomppaniaan lähinnä yleisurheilun kenttälajien valmentajaksi. Tässä toimessa hän oli kaikkiaan 15 vuotta. Hän toimi myös koko Urheilukomppanian päällikkönä. Urheilukomppanian siirtyessä Lahteen 1979, Immonen siirtyi eläkkeelle.


title: Alaluostarin kirkko

text: Alaluostarin kirkko (храм Рождества Христова) oli Petsamon Alaluostarilla sijainnut alun perin ortodoksinen kirkko, jota Petsamon luterilainen seurakunta käytti kirkkonaan. Kirkon oli rakennuttanut Petsamon luostari vuosina 1906-1908 ja se oli pyhitetty Kristuksen syntymän muistolle. Kirkko oli puurakenteinen ja sen vieressä oli erillinen kellotorni.


title: Alaluostarin kirkko

text: Kun Petsamo liitettiin Suomeen vuonna 1920, siellä ei ollut luterilaista kirkkoa, vaikka alueella asuikin huomattava määrä luterilaista väestöä. Ortodoksisia kirkkoja Petsamon alueella oli sen sijaan useita. Sisäministeriö päätti vuonna 1921, että Petsamon luostarin omistama Alaluostarilla sijaitseva kirkko siirretään luterilaisen seurakunnan käyttöön. Alaluostarin kirkko oli vuosien 1918-1920 levottomuuksien jälkeen huonossa kunnossa. Vuonna 1921 kirkossa suoritettiin vältämättömimmät sisustukselliset muutokset uutta luterilaista käyttötarkoitusta varten. Kirkkoon hankittiin muun muassa urkuharmoni ja seuraavana vuonna saarnatuoli. Kirkossa tehtiin koko 1920-luvun ajan korjauksia. Muun muassa kirkon penkit uusittiin 1925-1926, kirkon katto ja kupoli maalattiin 1928-1929 ja kirkon lämmitysuunit uusittiin 1928. Vuonna 1930 suoritettiin opetusministeriön myöntämän määrärahan avulla laajamittaisempi remontti, jolloin kirkko ja kellotapuli korjattiin kokonaisuudessaan. Vuoden 1930 remontin jälkeen kirkko ei enää kaivannut laajamittaista remonttia. Ainoa puute oli että kirkkoon ei saatu hankittua urkuja. Kellotornissa oli kahdeksan kelloa ja alttaritauluna palveli kirkon alkuperäinen ikonostaasi.


title: Alaluostarin kirkko

text: Kirkon kohtaloksi koitui talvisota, jonka aikana puna-armeija ryösti ja hävitti kirkon sisätilat. Lisäksi puna-armeijan mukaan lähti myös neljä kellotornin kahdeksasta kellosta ja kirkko kärsi myös tulipalon. Vuoden 1941 elokuusta lähtien osittain tuhoutunut kirkkorakennus palveli saksalaisten sotilaiden majapaikkana. Kirkolliseen käyttöön rakennusta ei enää talvisodan jälkeen korjattu. Vuosina 1940-1944 luterilaiset jumalanpalvelukset pidettiin muun muassa Petsamon kirkonkylässä sijainneessa Parkkinan ortodoksisessa kirkossa ja useissa tilapäistiloissa.


title: Jay Hakkinen

text: Jay Hakkinen (s. 19. heinäkuuta 1977 Kasilof, Alaska, Yhdysvallat) on yhdysvaltalainen ampumahiihtäjä. Hän aloitti ampumahiihdon vuonna 1992 ja on kuulunut maajoukkueeseen vuodesta 1997 lähtien.


title: Jay Hakkinen

text: Hakkinen voitti pikamatkan junioreiden maailmanmestaruuden Forni Avoltrissa 1997. Samana vuonna hän kilpaili ensimmäisen kerran aikuisten MM-kilpailuissa. Hän sijoittui MM-kilpailuissa 1999 pikamatkalla 16:nneksi ja yhteislähtökilpailussa 18:nneksi. Salt Lake Cityn olympialaisissa 2002 hän oli takaa-ajokilpailussa kolmastoista. Hochfilzenin MM-kilpailuissa 2005 hän sijoittui pikamatkalla 18:nneksi.


title: Jay Hakkinen

text: Hakkinen sijoittui Torinon olympialaisissa 2006 normaalimatkalla kymmenenneksi, yhteislähdössä 13:nneksi ja viestissä yhdeksänneksi. Antholzin MM-kilpailuissa 2007 hän oli yhteislähdössä ja viestissä yhdeksäs sekä takaa-ajossa 18:s.


title: Jay Hakkinen

text: Hakkinen sijoittui maailmancupissa ensimmäisen kerran kymmenen parhaan joukkoon oltuaan viides Lake Placidin pikamatkan kilpailussa kaudella 1998–1999. Se on edelleen hänen paras maailmancup-sijoituksensa.


title: Stéphane Bohli

text: Stéphane Bohli (s. 25. heinäkuuta 1983 Geneve) on sveitsiläinen tennispelaaja. Parhaimmillaan hän on sijoittunut ATP-maailmanlistalla sijalle 125 heinäkuussa 2010. Hän on edustanut Sveitsiä Davis Cupissa neljässä maaottelussa vuosina 2007–2008. Hän on voittanut kaksi ATP-haastajaturnausta kaksinpelissä.


title: Stéphane Bohli

text: Huhtikuussa 2008 Bohli voitti Lanzaroten ATP-haastajaturnauksen. Hän selviytyi vuoden 2008 Yhdysvaltain avoimien pääsarjaan, mutta hävisi ensimmäisellä kierroksella Jiří Vaněkille lukemin 6–3, 3–6, 2–6, 5–7. Toisen ATP-haastajaturnausvoittonsa hän saavutti Recanatissa heinäkuussa 2009.


title: SpaceInvasion

text: SpaceInvasion on avaruuteen sijoittuva selainpohjainen tietokonepeli. Pelin julkaisi Bigpoint vuonna 2007 ja pelillä on yhteistyösopimus TV-kanava Syfyn, entinen Sci Fi Channel, kanssa. Peli on tyypiltään massiivinen monenpelaajan tietokonestrategiapeli. Pelin omien sivujen mukaan sillä oli 4. joulukuuta 2009 kaksi miljoonaa rekisteröitynyttä käyttäjää ja 27 500 yhtäaikaista pelaajaa.


title: SpaceInvasion

text: Samaan peligenreen kuuluvia pelejä on muun muassa OGame ja Astro Empire.


title: SpaceInvasion

text:
Peli on strateginen simulaatiopeli, jossa pyritään pelin maailmankaikkeuden hallintaan. Keinona tähän on oman tukikohdan ja laivaston rakentaminen, joita pyritään laajentamaan hankkimalla lisää resursseja valloittamiltaan planeetoilta. Pelin keskeisenä elementtinä on eri pelaajien väliset liittoumat.Pelissä on käytössä raaka-aineiden vaihtosuhde 6:3:4:1 (raakarauta, metalli, kryptoniitti, mauste)
Esim. 6 000 raakarautaa voidaan vaihtaa 3 000 metalliin, 4 000 kryptoniittiin tai 1 000 mausteeseen.


title: SpaceInvasion

text: Kaivostoiminta on ensimmäinen tavoite kun aloitat pelin. Jotta voit päivittää omia rakennuksia niin sinun pitää huolehtia siitä, että kaivostoimintasi on tarpeeksi suuri jokaisella resurssialueella. Jokainen päivitys lisää aina tunnissa olevaa resurssituotannon määrää.


title: SpaceInvasion

text: Raaka-aine tuotannon jälkeen seuraavaksi tärkein asia on rakentaminen. Ensimmäinen ja tärkein rakennus on kehityskeskus. Tämä on tärkeä sen takia, että mitä suurempi on tämän keskuksen taso niin sen lyhyempiä ovat rakennusajat. Kehityskeskuksen kehityksen myötä aukaa mahdollisuus erilaisiin tutkimuksiin.


title: SpaceInvasion

text: Tämän vuoksi pelaajalla on mahdollisuus rakentaa tutkimuslaboratorio, joka vähentää tutkimiseen kuluvaa aikaa.


title: SpaceInvasion

text: Viimeisin on asetehdas. Siellä pelaaja pystyy teettämään itselleen sopivan kaluston ja puolustuksen. Jokainen asetehtaan kehitetty taso vähentää alusten ja puolustuksen rakennukseen kuluvaa aikaa.


title: SpaceInvasion

text: Pelissä on mahdollista perustaa oma liitto tai liittyä jonkin toisen pelaajan tekemään liittoon. Tämä mahdollistaa pelaajille liittohyökkäykset yms. pelissä. Liiton sisällä johtaja voi lähettää jokaisella jäsenelle yhtenäisiä viestejä, jos haluaa tiedottaa joistakin asioista jokaiselle pelaajalle yhtäaikaisesti.


title: Von Hertzen

text: Von Hertzen voi tarkoittaa seuraavia henkilöitä:


title: Mantšurianjalopähkinä

text: Mantšurianjalopähkinä ("Juglans mandshurica") on Itä-Aasiasta kotoisin oleva keskikokoinen puu. Sillä on moniliuskaiset, jopa 80 cm pitkät lehdet. Runko on usein monihaarainen. Syksyisin puu tuottaa suuren määrän syömiskelpoisia pähkinöitä. Luontaisella kasvualueellaan puulajista saadaan arvostettua puuainesta, jota käytetään etenkin huonekaluissa. Viljeltynä mantšurianjalopähkinä menestyy hyvin myös Etelä-Suomessa ja paikoin jopa III vyöhykkeellä asti. Pohjoisimmat havainnot ovat Vaasan seudulta.


title: Fish Creekin taistelu

text: Fish Creekin taistelu (tunnetaan myös nimellä: Battle of Tourond's Coulee) oli yksi Saskatchewanin kapinan taisteluista. Se käytiin 24. huhtikuuta 1885, ja siinä kapinoitsijat saivat tärkeän voiton hallituksen joukoista. Voitto ei kuitenkaan ollut tarpeeksi merkittävä muuttamaan kapinan lopputulosta, mutta kapinoitsijat onnistuivat pysäyttämään kenraali Frederick Middletonin joukot ja hidastamaan heidän etenemistään Batocheenm jossa métisit kohtasivat hallituksen joukot lopullisessa taistelussa.


title: Fish Creekin taistelu

text: Middleton johti 10. huhtikuuta Fort Qu'Appellen kaupungista lähetettyä sotilasosastoa, joka eteni Saskatchewanjokea pitkin. Joukko-osasto joutui 24. huhtikuuta Dumontin johtamien intiaanien yllättämäksi. Jokainen métisi ampui yhden laukauksen, minkä jälkeen he piiloutuivat metsän ja jokilaakson suojaan. Koko Saskatchewanin kapinan aikana vallinnut ammusten vähäisyys pakotti heidät turvautumaan tarkkuusammuntaan.


title: Fish Creekin taistelu

text: Middletonin joukot olivat hajaantuneet molemmin puolin jokea, minkä takia hän ei pystynyt hyödyntämään määrällisesti suurempaa joukkoansa. Middleton sijoitti kanuunansa joen vastarannalle. Tykistötulella ei ollut suurta vaikutusta vihollisen joukkoihin, koska he olivat hajaantuneet laajalle alueelle. Middletonin joukkojen kärsimistä tappioista (6 kuollutta ja 49 haavoittunutta) johtuen hän päätti peräytyä ja jatkaa matkaansa Batochen kylään, jossa kapinan lopullinen taistelu käytiin.


title: Fish Creekin taistelu

text: Kapinoitsijat kärsivät myös tappioita taistelussa. He menettivät useita hevosia, mikä rajoitti heidän liikkumistaan, ja käyttivät suuren osan jäljellä olevista ammuksistaan.


title: Ådalenin laukaukset

text: Ådalenin laukauksiksi kutsutaan Ruotsin Ådalenissa nykyisen Kramforsin kunnan alueella 14. toukokuuta 1931 paperityöläisten lakon yhteydessä tapahtuneita väkivaltaisuuksia, joissa poliisin paikalle virka-avuksi kutsumat Ruotsin puolustusvoimien joukot avasivat tulen rauhanomaista mielenosoituskulkuetta kohti. Tulituksessa kuoli viisi ja loukkaantui viisi ihmistä.


title: Ådalenin laukaukset

text: Tapahtuma jakoi Ruotsissa mielipiteitä voimakkaasti, paitsi oikeiston ja vasemmiston välillä myös vasemmiston sisällä, missä maltilliset sosiaalidemokraatit kuten myöhempi pääministeri Per Albin Hansson pitivät kommunistisia agitaattoreita osasyyllisinä tilanteen kärjistymiseen väkivaltaiseksi.


title: Ådalenin laukaukset

text: Ådalenin tapahtumien seurauksena Ruotsissa päätettiin rajoittaa poliisin oikeutta käyttää armeijaa virka-apuna sekä perustettiin paikallispoliisien ohelle valtiollinen poliisilaitos.


title: Ådalenin laukaukset

text: Tapahtumasta on tehty elokuva "Ådalen 31", ja kirjailija Hannu Niklander on kertonut välikohtauksesta.


title: Mosambikin maakunnat

text: Mosambikin maakunnat eli provinssit () ovat Mosambikin aluehallinnollisia yksiköitä. Maa jakaantuu kymmeneen varsinaiseen maakuntaan, lisäksi pääkaupunki Maputolla on maakunnan asema.


title: Mosambikin maakunnat

text: Maakunnat ovat samalla parlamenttivaalien vaalipiirejä.


title: Inhambane (kaupunki)

text: Inhambane on Inhambanen pääkaupunki Mosambikissa. Vuonna 2007 siellä oli vajaat 64 000 asukasta.


title: Inhambane (kaupunki)

text: Kaupunki sijaitsee Intian valtameren rannalla 470 km pääkaupunki Maputosta pohjoiseen. Se oli Vasco da Gaman aikoihin suosittu kauppapaikka ja siitä kehittyi orja- ja norsunluukaupan keskus. Kaupungissa on jäljellä monia siirtomaa-ajan arkkitehtuuria edustavia taloja. Sieltä tehdään merelle valaankatseluretkiä.


title: Dubowitzin oireyhtymä

text: Dubowitzin oireyhtymä on erittäin harvinainen autosomissa peittyvästi periytyvä sairaus, jonka piirteisiin lukeutuvat muiden muassa kasvun hidastuminen, pienipäisyys ja oireistolle ominaiset kasvonpiirteet. Oireyhtymän kuvasi ensimmäisenä Victor Dubowitz vuonna 1965. Vuoteen 2005 mennessä oli raportoitu maailmanlaajuisesti 150 tapausta. Noin puolissa tapauksista oireistoon kuuluu kehitysvammaisuus.


title: Evelyn Venable

text: Evelyn Venable (18. lokakuuta 1913 Cincinnati, Ohio – 15. marraskuuta 1993 Coeur d’Alene, Idaho) oli yhdysvaltalainen näyttelijä. Hän esiintyi muun muassa elokuvissa "Kuoleman lepopäivä" (1934), "Pikku eversti" (1935) ja "19-vuotiaana" (1935). Hän oli Sinisen haltiattaren äänenä Disneyn "Pinocchio"-animaatiossa (1940).


title: Evelyn Venable

text: Oltuaan stipendillä Vassar Collegessa Venable opiskeli Cincinnatin yliopistossa. Elokuvauraltaan vetäydyttyään hän opiskeli Kalifornian yliopistossa Los Angelesissa pääaineinaan kreikka ja latina. Hän liittyi lopulta kyseisen yliopiston henkilökuntaan.


title: Evelyn Venable

text: Venable oli naimisissa elokuvaaja Hal Mohrin kanssa vuodesta 1934 tämän kuolemaan vuonna 1974 saakka. Pari sai kaksi tytärtä. Venable kuoli syöpään 80-vuotiaana. Hänellä on tähti Hollywood Walk of Famella.


title: Nightline

text: Nightline on yhdysvaltalaisen ABC:n myöhäisillan uutisohjelma, jonka tarkoituksena on tarjota syvällisempää tietoa ajankohtaisista uutistapahtumista. Ohjelma kehittyi Iranin panttivankikriisin seuraamista varten 8. marraskuuta 1979 aloitetun ohjelman "The Iran Crisis: America Held Hostage" pohjalta. "Nightlinea" isännöi sen alusta alkaen Ted Koppel, kunnes hän jätti ABC:n uutistoimituksen vuonna 2005. Hänen tilalleen tulivat Cynthia McFadden, Terry Moran ja Martin Bashir. Ohjelma sai Peabody-palkinnon vuonna 2002.


title: Päivi von Hertzen

text: Päivi von Hertzen on suomalainen tanssija ja koreografi. Hänen merkittäviä koreografioitaan on "Big Boss" (1987). Von Hertzen on tanssinut muun muassa Tanssiteatteri Hurjaruuthissa ja Tanssistudiossa. Rollossa hän on myös ohjannut esimerkiksi produktion "Rock'n Rollo" (1985).


title: Roukko

text: Roukko on Valkeakosken 6. kaupunginosa pohjoisosassa kaupunkia keskustan välittömässä läheisyydessä.


title: Roukko

text: Asutus on muodostunut etupäässä 1950-luvun rintamamiesasumisella. Roukossa on myös kerrostaloja. Roukonperän pienalue onkin uudempaa ja kaukaisempaa. Roukko on alueena erittäin mäkistä ja luonnonläheistä.


title: Roukko

text: Roukko on myös yksi Sääksmäen vanhoista kylistä. Roukon kylä on sijainnut Lotilanjärven pohjoispäässä nykyisen 7. kaupunginosan rajalla. Se on kuulunut isossajaossa samaan jakokuntaan Lotilan kartanon ja Vanajaveden Rauttunselän rannalla sijaitsevien Annilan ja Salon kylien kanssa.


title: Roukko

text: Valkeakosken nykyisistä kaupunginosien ulkopuolisista asuinalueista Roukon maarekisterikylään kuuluu kaupungin koillislaidalla sijaitseva Vanhakylä. Viuhan tavoin Vanhakylä on rakennettu pääosin 1940-luvulla. Vanhankylän koillisosaan rakennettiin Lintulan lähiö, jossa pidettiin vuoden 2009 Asuntomessut.


title: 7. kaupunginosa (Valkeakoski)

text: 7. kaupunginosa Valkeakoskella on rakentunut Lotilan kartanon ympärille. Kaupunginosa sijaitsee Lotilanjärven rannalla ja rajoittuu lännessä uuteen Juusonrannan kaupunginosaan. 7. kaupunginosaan kuuluvia alueita ovat Lotila, Matinmäki, Mäntylä, Vääräkoivu ja Roukonperä, ja siihen rajoittuu Lotilanvainion koulukeskittymä. Lotilan ympäristö on lähellä kaupungin palveluita. Alueella on luonnonläheisyyden ansiosta hyvät virkistyspalvelut. Suurehkon Lotilanjärven kiertää "Lotilan lenkki". Lotila on myös hyvien liikenneyhteyksien äärellä.


title: 7. kaupunginosa (Valkeakoski)

text: Lotilanvainio on vanhoja Lotilan kartanon maita, josta on lohkottu HAMK:n kampusalue.


title: 7. kaupunginosa (Valkeakoski)

text: Matinmäki on 1970- ja 1980-luvuilla rakennettua omakotialuetta.


title: 7. kaupunginosa (Valkeakoski)

text: Mäntylä on asuinalue 7. kaupunginosassa kaupungin pohjoisosassa. Mäntylää ruvettiin rakentamaan 1950-luvun rintamamiestaloilla. Aluetta on sittemmin täydennetty 1970-luvun kerrostaloilla. Mäntylän keskustassa on kauppa.


title: 7. kaupunginosa (Valkeakoski)

text: Vääränkoivun tornitaloista koostuva pienalue on rakennettu 1960-luvun loppupuolella.


title: 7. kaupunginosa (Valkeakoski)

text: Lintulanmäen pienalue on rakennettu Mäntylän taakse pääosin 1970-luvulla omakoti- ja rivitaloilla.


title: 7. kaupunginosa (Valkeakoski)

text: Juusonranta (22. kaupungiosa) on yksi kaupungin uusimmista asuinalueista. Se on 2000-luvulla rakennettua omakotialuetta.


title: 7. kaupunginosa (Valkeakoski)

text: Kaupunginosiin kuulumaton Maijankoski sijoittuu pienenä asuinalueena Pispantallin eteläpuolelle. Sen asutus keskittyy pääosin "Raksantie"n varteen.


title: Eerola (Valkeakoski)

text: Eerola on Valkeakosken 16. kaupunginosa kaupungin keskustaajaman pohjoisosassa. Alue on rakennettu pääosin 1970- ja 1980-luvuilla. Alue koostuu niin kerros- ja rivitaloista kuin omakotitaloista. "Eerolankaari" valmistui pääosin 1990-luvulla. Eerola on lähellä palveluita ja Eerolassa oli vielä 2000-luvulle asti toiminnassa kauppaposti. Eerolan maine on monen lähiön tapaan erittäin kyseenalainen ja alueen "hurjimmat vuodet" sijoittuivat 1980- ja 1990-luvuille. Erityisesti "Rekikuja" oli varsin pahamaineinen ja leima on säilynyt nykyisyyteen asti. Eerola on hyvien virkistysmahdollisuuksien äärellä ja alueena luonnonläheinen kuten Mäntyläkin. Alueen katujen nimeämisteemana on ollut tukinuitto ja siihen liittyvät käsitteet. Katuja on muun muassa "Savottatie", "Uittotie", "Nipputie" ja "Lauttatie". Kujia on muun muassa "Rekikuja", "Pankkokuja" ja "Lamuskakuja". Alueen pääkatu on kahdesta tieosuudesta koostuva "Eerolantie".


title: 11. kaupunginosa (Valkeakoski)

text: 11. kaupunginosa Valkeakoskella koostuu pienistä Pohjankorven ja Tyryn asuinalueista kaupungin koillisosassa.


title: 11. kaupunginosa (Valkeakoski)

text: Pohjankorven asuinalue on rakennettu 1950-luvulla rintamamiesasutuksena. Alue on varsin pieni ja asutus sijoittuu pääosin "Notkotie"n ja "Pohjankorventie"n varteen. Alue on rakennettu suoperäiseen maastoon. Lähimmät palvelut ovat Roukossa.


title: 11. kaupunginosa (Valkeakoski)

text: Tyryn asuinalue on rakennettu pääosin 1940- ja 1950-luvulla. Sen asutus on omakotiasutusta ja hieman hajanaista. Alueen halkoo vanha "Kangasalantie". Alue on luonnonläheinen, erityisesti "Heritynniemi". Tyryssä sijaitsee kaupungin vesilaitos.


title: Tyry

text: Tyry voi tarkoittaa seuraavia asioita:


title: Freetime Machos

text: Freetime Machos on Mika Ronkaisen ohjaama dokumenttielokuva maailman pohjoisimmasta rugby-joukkueesta, oululaisesta OYUS Rugbysta. Elokuvassa seurataan joukkueen jäsenten elämää yhden kauden aikana rugbyn SM-sarjassa vuonna 2007.


title: Freetime Machos

text: Elokuvan maailman ensi-ilta oli International Documentary Film Festival Amsterdamin pitkien dokumenttielokuvien kilpasarjassa 22. marraskuuta 2009. Elokuvan teatteriensi-ilta Suomessa oli 12. maaliskuuta 2010 ja se julkaistiin Suomessa DVD:llä 21. lokakuuta 2010.


title: Freetime Machos

text: Freetime Machos sai Pohjois-Amerikan ensi-iltansa New Yorkissa huhtikuussa 2010 Tribecan elokuvajuhlilla, missä se sai runsaasti huomiota.


title: Freetime Machos

text: Freetime Machos voitti Erikoispalkinnon Tampereen elokuvajuhlien yli 30-minuuttisten elokuvien sarjassa maaliskuussa 2010. Sosiaali- ja terveysministeriön Tasa-arvoasiain neuvottelukunta palkitsi Mika Ronkaisen Miehen työ -palkinnolla yhdessä "Miesten vuoro" -elokuvan ohjaajien Jonas Berghällin ja Mika Hotakaisen sekä "Miehen kuva" -elokuvan ohjaajan Visa Koiso-Kanttilan kanssa.


title: Freetime Machos

text: Suomalaisten kriitikoiden antamat tähdet vaihtelivat viidestä tähdestä (Pauliina Siekkinen/Keskisuomalainen) yhteen tähteen (Tapani Maskula/Turun Sanomat). Nyt-liitteessä neljä kriitikkoa antoi elokuvalle pistekeskiarvon 2,5.


title: José Arribas

text: José Arribas (s. 16. tammikuuta 1921 – 28. syyskuuta 1989) oli espanjalais-ranskalainen jalkapallovalmentaja ja keskikenttäpelaaja. Hänet muistetaan erityisesti nopeuteen, tekniseen peliälyyn ja yhden kosketuksen peliin perustuneesta taktiikastaan, "jeu à la nantaise"sta, jota hän sovelsi FC Nantes Atlantiquen valmentajana.


title: José Arribas

text: Bilbaossa Baskimaalla syntynyt Arribas joutui jättämään kotimaansa 14-vuotiaana sisällissodan vuoksi ja perhe pakeni Nantes'een Ranskaan. Lyhyellä peliurallaan Arribas edusti Le Mansia 1948–52. Parhaiten hänet kuitenkin muistetaan valmentajana. Hän aloitti uransa amatööriseuroissa luotsaten 1950-luvulla US Saint-Maloa ja Noyen-sur-Sarthea.


title: José Arribas

text: Vuonna 1960 hän sai todellisen mahdollisuutensa näyttää taitonsa, kun Division 2:ssa pelannut FC Nantes Atlantique palkkasi hänet päävalmentajakseen. Arribas kehitti Bill Shanklya esikuvanaan käyttäen Nantes'n pelitavaksi modernin "jeu à la nantaise"n ja tulosta tuli. Kaudella 1962/63 seura juhli Division 2:n voittoa ja nousua pääsarjaan. Menestyskulku jatkui myös liigassa, kun Nantes voitti seurahistoriansa ensimmäisen mestaruuden 1965. Nantes pysyi hänen johdollaan Ranskan huipulla koko 16 vuoden mittaisen valmennusjakson ja voitti kolme mestaruutta sekä Coupe de la Liguen 1965. Ranskan cupissa voittoa ei irronnut, vaikka Arribas'n miehistö esiintyikin finaalissa kolme kertaa.


title: José Arribas

text: Nantes-pestinsä aikana Arribas toimi vuonna 1966 neljässä ottelussa Ranskan maajoukkueen valmentajana yhdessä Jean Snellan kanssa. Hän jätti Nantes'n 1976 ja valmensi kaudella 1976/77 Olympique Marseillea, mutta menestys jäi vaatimattomammaksi. Vuotta myöhemmin hän siirtyi Lille OSC:n päävalmentajaksi. Hän luotsasi seuraa uransa viimeiset neljä kautta, mutta menestys jäi liigan alemman keskikastin sijoituksiin. Hän jätti valmentajantehtävät 61-vuotiaana 1982.


title: José Arribas

text: Arribas kuoli 28. syyskuuta 1989 pitkän sairauden murtamana 68-vuotiaana.


title: Sotatoimialue

text: Sotatoimialue on alue, jossa käydään sotaa ja joka on julistettu tämän vuoksi sotatoimialueeksi. Sotatoimialueella vallitsee sotilashallinto, jolloin sotilasviranomaiset saavat määräämisvallan myös alueella oleviin siviiliviranomaisiin nähden.


title: Sotatoimialue

text:
Suomen talvisodan aikana puolustusministeriön esittelystä joulukuun 1939 alussa määrättiin 13. elokuuta 1939 annetun asetuksen "läänin- ja poliisinhallinnosta" 6. pykälän perusteella Viipurin läänissä kaikki muut kunnat, kauppalat ja kaupungit lukuun ottamatta Suomenniemen kuntaa, Valkealan kuntaa, Sippolan kuntaa, Miehikkälän kuntaa, Vehkalahden kuntaa, Kymin kuntaa, Pyhtään kuntaa, Virolahden kuntaa, Kouvolan kauppalaa, Kotkan kaupunkia ja Haminan kaupunkia sotatoimialueeksi. Kuopion läänissä sotatoimialueeksi julistettiin Valtimon kunta, Nurmeksen kunta, Rautavaaran kunta, Pielisjärven kunta, Juukan kunta, Enon kunta, Ilomantsin kunta, Tuupovaaran kunta, Värtsilän kunta, Pälkjärven kunta, Nurmeksen kauppala ja Lieksan kauppala. Oulun läänissä sotatoimialueeksi julistettiin Kuusamon kunta, Taivalkosken kunta, Suomussalmen kunta, Puolangan kunta, Hyrynsalmen kunta, Ristijärven kunta, Paltamon kunta, Säräisniemen kunta, Vuolijoen kunta, Kajaanin maalaiskunta, Sotkamon kunta, Kuhmon kunta ja Kajaanin kaupunki. Lapin läänissä sotatoimialueeksi julistettiin Utsjoen kunta, Inarin kunta, Sodankylän kunta, Savukosken kunta, Pelkosenniemen kunta, Sallan kunta, Kemijärven kunta ja Posion kunta.
Jatkosodan aikana Suomen takaisin valtaamien alueiden lisäksi Suomen haltuun tuli Neuvostoliittoon kuuluneitä alueita, joiden hallinto sotatoimialueella järjestettiin Itä-Karjalan sotilashallinnoksi.


title: Raija-Koivuniemi

text: Raija-Koivuniemi on Valkeakosken 14. kaupunginosa. Ennen kuntaliitosta Koivuniemi kuului Sääksmäen kuntaan. Alue on rakennettu pääosin 1940- ja 1950-luvuilla. Alue jakaantuu kolmeen pienalueeseen.


title: Raija-Koivuniemi

text: Koivuniemen asutusalue sijaitsee keskellä Koivuniemiä. Se on alueista suurin ja tiiviisti asuttu. Alue koostuu 1960-, 1970- ja 1980-luvuilla rakennetuista omakotitaloista. Katuja ovat "Lehvätie", "Vihtatie", "Mahlatie" ja "Koivuniementie".. Alueen läpi kulkee Valmarinniemeen vievä "Valmarintie". "Leposaarentie" on erillään alueen länsipuolella oleva Leposaareen vievä tie.


title: Raija-Koivuniemi

text: Raija on alueista pienin. Raija sijaitsee alueen länsipuolella Kärsänlahden tuntumassa. Raijassa on kuusi "Raijantien" varteen 1950-luvulla rakennettua rintamamiestaloa ja kaksi muuta taloa.


title: Raija-Koivuniemi

text: Kasuri on alueista hajanaisin ja itäisin. Alueen talot on rakennettu pääosin "Pälkäneentien" eli Seututie 307:n varteen tai siltä erkaneville hiekkateille kuten "Jussintielle" ja "Rättästentielle". Kasuri on myös yksi Sääksmäen historiallisista kylistä Mallasveden rannalla.


title: Raija-Koivuniemi

text: Lähimmät peruspalvelut sijaitsevat kaupungin keskustassa, jonne on Koivuniemestä matkaa noin viisi kilometriä. Alueen aivan itäisimmällä laidalla, Kasurissa on Leppälän kyläkoulu, joka on tosin lakkautusuhan alla. Lähin kauppa on Sointulassa.


title: Raija-Koivuniemi

text: Alueella sijaitsee "Valmarinniemen virkistysalue". Alue koostuu muutamasta Mallasveden saaresta. Koivuniemestä on Korkeakankaan hiihtokeskukseen vain noin 2,5 kilometriä.


title: HMS Imogen

text: HMS Imogen tai HMS Imogene on ollut kuuden Britannian Kuninkaallisen laivaston aluksen nimenä.


title: Neuvostoliiton ilmavoimat

text: Neuvostoliiton ilmavoimat (myös puna-armeijan ilmavoimat) oli ensin puna-armeijan ja myöhemmin Neuvostoliiton asevoimien puolustushaara.


title: Neuvostoliiton ilmavoimat

text: Venäjän luhistuttua ja kommunistisen järjestelmän noustessa ilma-ase oli 1920-luvun puoliväliin huonossa kunnossa. Tuolloin alkoi intensiivinen lentokoneiden kehitys, joka kiihtyi vuoden 1937 puhdistusten jälkeen. Leninin aikana kehityksen kohteena olivat etenkin ajankohtaan nähden valtavat pommikoneet (douhetismi). Tämä muuttui 1930-luvun alussa pyrkimykseen aikaansaada nopeita kokometallisia ja suorituskykyisiä lentokoneita. Esim. Polikarpov I-16 oli nk. ensimmäinen moderni hävittäjäkone, joka voitti saksan Espanjan sisällissodassa käyttämät kaksitasoiset ja kiinteälaskutelineiset lentokoneet, mikä pani vauhtia Messerschmitt Bf 109:n käyttöön otolle, minkä saksalaiset saivat korvaamaan aikaisempia tyyppejä.


title: Neuvostoliiton ilmavoimat

text: Toisen maailmansodan edellä Neuvostoliitto sai lentosotakokemusta taisteluissa Japania vastaan Aasiassa ja Espanjan sisällissodassa. Kuten Suomessa talvisodan aikana todettiin, neuvostolentäjät lensivät ilman aloitteellisuutta ja joustavuutta. Saksan hyökättyä oppi meni perille vasta parin sotavuoden jälkeen. Tuolloin ongelmana oli uusien lentäjien huono lentotaito johtuen koulutuksesta. Sodan lopulla Jak-9 ja Il-2 osoittautuivat menestyksellisiksi. Neuvostoliitolla oli vain pari kourallista raskaita pommikoneita Pe-8, joilla ei ollut merkitystä sodankäynnin kannalta. Neuvostoliitolle ja Saksalle ei muodostunut vastaavassa mielessä strategisia ilmavoimia strategisia pommituksia varten kuin Britannialle ja Yhdysvalloille, jotka maailmansodan loppuvuosina järjestivät suurimittaisia pommituksia Saksan hallussa pitämien alueiden sotilaskohteisiin ja lopulta itse Saksan asutuskeskuksiin saksalaisten moraalin murtamiseksi.


title: Neuvostoliiton ilmavoimat

text: Toisen maailmansodan aikana Neuvostoliitto sai haltuunsa neljä pudonnutta ja pakkolaskeutunutta B-29-lentokonetta. Näiden avulla Neuvostoliitto kopioi lentokoneet ja yhdessä oman ensimmäisen atomipomminsa valmistumiseen mennessä sai valmiiksi oman versionsa Tupolev Tu-4:n, joka kykeni viemään ydinpommin kauas. Näin Neuvostoliitolle alkoi muodostua vähitellen strategiset ilmavoimat kauhun tasapainon ylläpitämiseen.


title: Neuvostoliiton ilmavoimat

text: Korean sodassa neuvostoliittolaiset toimittivat kiinalaisten vapaaehtoisten lennettäviksi MiG-15-hävittäjiä, jotka pian sodan alettua tuhosivat liian monia Yhdysvaltain potkurikoneita ja estivät niiden päiväkäytön. MiGit olivat merkittävä vastapaino myös Sabre-hävittäjille, joiden puutteet saivat yhdysvaltalaisen John Boydin, jolla itsellään oli hyvin vähän sotakokemusta Korean sodasta eikä lainkaan taistelumenestystä, kehittämään teorian hävittäjistä, minkä teorian kehityksen pitkäaikaisina tuloksena voidaan katsoa olleen F-15, F-16 ja F-18, mutta lyhyellä aikajänteellä Yhdysvallat kehitti F-104 ja F-4 Phantom -koneet, jotka molemmat olivat Korean ilmasodan opetusten vastaisia hävittäjälentokoneita.


title: Neuvostoliiton ilmavoimat

text: Neuvostoliittolaiset asiantuntijat, jotka kuten useat Yhdysvaltain lentäjät olivat toisen maailmansodan konkareita, lensivät taistelulentoja kiinalaisten ja korealaisten lentäjien kanssa, vaikka Neuvostoliitto ei valtiona osallistunutkaan Korean sotaan. Sodan johtavat hävittäjä-ässät olivat venäläisiä.


title: Neuvostoliiton ilmavoimat

text: Sota käytiin Yhdistyneiden kansakuntien ja Korean demokraattisen kansantasavallan välillä, tosin käytännössä Yhdysvaltojen ja sen eräiden NATO- ja SEATO-liittolaisten edustaessa YK:ta. Yhdistyneiden kansakuntien osallistuminen mahdollistui sen 51. artiklan pohjalta ja Yhdistyneiden kansakuntien turvallisuusneuvoston päätöksellä. Jälkimmäinen mahdollistui, koska veto-oikeuden omaava Neuvostoliitto ei osallistunut Yhdistyneiden kansakuntien turvallisuusneuvoston työskentelyyn päätöksenteon aikana, koska Kiinan kansantasavaltaa ei päästetty Yhdistyneiden kansakuntien jäseneksi. Tämä taas johtui "yhden Kiinan politiikasta", jossa Kiinaa edusti Yhdistyneissä kansakunnissa Kiinan tasavalta eli Taiwan, joka oli YK:n perustajajäsen aikana, jolloin Kiinan kansantasavalta ei ollut syntynyt.


title: Neuvostoliiton ilmavoimat

text: Vietnamin sodassa neuvostoliittolaiset osallistuivat pääasiassa ilmatorjuntaan ohjuksin, vaikka toimittivatkin ajanmukaisia hävittäjiä Vietnamin demokraattiselle tasavallalle. Neuvostoliitto niin kuin Yhdysvallatkaan ei virallisesti osallistunut Vietnamin demokraattisen tasavallan ja Vietnamin tasavallan kesken. Yhdysvallat ei voinut julistaa sotaa, koska se epäili, että Vietnamin demokraattisella tasavallalla olisi ollut ystävyys-. yhteistyö- ja avunantosopimus, josta olisi voinut juridisesti seurata sotatila Neuvostoliiton kanssa.


title: Neuvostoliiton ilmavoimat

text: Vietnamin sodan johtavat hävittäjä-ässät olivat pääosin vietnamilaisia, jotka lensivät MiG-17- ja MiG-21-koneilla.


title: Neuvostoliiton ilmavoimat

text: Kylmän sodan aikana Neuvostoliiton ilmavoimien konekanta nousi suureksi, lentokoneita oli käytössä yli 10 000 kappaletta. Tämä oli omiaan ehkäisemään uusien lentokonetyyppien kehittämistä. Luottamus suureen määrään lentokoneita, jotka eivät ole suorituskyvyltään parhaita, oli ilmeisesti väärä strateginen valinta vaikka Vietnamin sodassa ko. konetyypit menestyivät hyvin Yhdysvaltain kalustoa vastaan.


title: Neuvostoliiton ilmavoimat

text: Väitetään, että neuvostoliittolaiset lentäjät tekivät sotalentoja Egyptistä käsin Israeliin 1960-luvun lopussa.


title: Neuvostoliiton ilmavoimat

text: Afganistanin sodassa Neuvostoliiton hävittäjälentokoneet joutuivat pommituskonerooliin, joka ei sopinut hyvin esim. MiG-21-kalustolle. Tässäkin sodassa suuremmalla osapuolella oli vaikeuksia vihollisen paikallistamisessa lentopommituksia varten.


title: Hannes Heikkinen

text: Johannes (Hannes) Heikkinen (12. lokakuuta 1892 Oulu – 28. huhtikuuta 1940 Oulu) oli suomalainen opettaja ja kirjailija.


title: Hannes Heikkinen

text: Heikkinen pääsi ylioppilaaksi 1912 Oulun suomalaisesta klassillisesta lyseosta ja valmistui filosofian kandidaatiksi 1915. Hän toimi historian ja suomen kielen lehtorina Oulussa ja Joensuussa.


title: Osasto Siren

text: Osasto Siren oli Lentolaivue 28:een kuulunut erilleen sijoitettu lento-osasto. Sen päällikkönä toimi kapteeni Sven-Erik Sirén. Osasto lensi Ranskan lahjoittamilla Morane-Saulnier M.S.406 -hävittäjillä ja sen tukikohtia olivat Säkylän lentokenttä, Hollolan Pyhäniemen lentokenttä ja Utin lentokenttä. Osasto osallistui Viipurinlahden taisteluihin talvisodan viimeisinä päivinä.


title: Osasto Siren

text: Osasto Siren suoritti Lentolaivue 28:een kuuluvien hävittäjien viimeisen taistelun talvisodassa 11. maaliskuuta 1940 Loviisan lähellä, kun kolme DB-3-pommittajaa ammuttiin alas. Yksi Morane-Saulnier M.S.406 teki pakkolaskun.


title: Erkki Hyytinen

text: Erkki Lauri Hyytinen (7. elokuuta 1928 Oulainen – 20. toukokuuta 1987 Oulu) oli suomalainen uittopäällikkö, YLE:n Oulun aluepäällikkö ja kirjailija.


title: Erkki Hyytinen

text: Hyytinen valmistui sahateknikoksi 1957. Hän toimi uittopäällikkönä Oulussa vuoteen 1968 saakka ja sen jälkeen hän johti Oulun alueradiota Yleisradion aluepäällikkönä eläkkeelle jäämiseensä vuoteen 1985 saakka.


title: Erkki Hyytinen

text:
Hyytinen julkaisi kaksi omiin elämänkokemuksiinsa perustunutta romaania 1960-luvun alussa. Hän poltti julkisesti huhtikuussa 1965 käsikirjoituksen, jonka hän kertoi olleen kolmannen, Oulun historiaan liittyneen romaaninsa käsikirjoituksen. Teko oli vastalause Oulun kaupungin harjoittamalle nuivalle kulttuuripolitiikalle.
Hyytinen julkaisi seuraavan kirjansa vasta 1980-luvun alussa.


title: Erkki Hyytinen

text:
Hyytinen kirjoitti lähinnä elämäkerraksi luokiteltavan teoksen, Utajärvellä ja Suomussalmella eläneestä ensimmäisestä suomenkielisestä naislyyrikosta Isa Aspista. Hän kirjoitti lisäksi kaksi näytelmää, "Tapahtui Kurimossa" sekä "Runo ja rauta".
Keskustapuoluelaisen Hyytisen aika Yleisradion Oulun aluepäällikkönä oli radion politisoitumisen aikaa. Hänellä oli koko päällikkökautensa ajan voimakkaita ristiriitoja vasemmistolaisten toimittajien kanssa. Ne veivät häneltä voimia kirjailijana ja paikallisradion uudistajana, jollainen hän olisi halunnut olla. Hän olisi halunnut kuuntelijat entistä näkyvämmin ja kuuluvammin mukaan radio-ohjelmien tekoon. Aika ei ollut tuolloin vielä kypsä hänen näkemyksilleen ja tavoitteilleen.


title: Erkki Hyytinen

text: Erkki Hyytinen toimi Oulun läänin taidetoimikunnan puheenjohtajana 1970-luvun lopulla. Hän käytti 1960-luvulla lehtikirjoituksissaan Liitto-lehteen (nyk. Suomenmaa) nimimerkkiä "Parila".


title: Disney Sing It: Pop Hits

text: Disney Sing It: Pop Hits on karaokevideopeli. Siinä on lauluja muun muassa Demi Lovatolta, Miley Cyrukselta, Taylor Swiftiltä ja Jonas Brothersilta.


title: Vaihdantasuoja

text: Vaihdantasuoja on luovutussopimuksen osapuolen, luovutuksensaajan, turva luovuttajan seuraajia ja velkojia kohtaan. Suojan saaminen edellyttää, että luovutuksensaajan oikeusperuste on syntynyt aiemmin kuin seuraajien tai velkojien peruste. Luovutussopimuksen päättämisen jälkeen ilmaantuvan luovuttajan myöhemmän seuraajan asemassa voivat olla myöhemmät luovutuksensaajat, käyttöoikeuden saajat tai yleisseuraajat, jollaisia ovat esimerkiksi perilliset. Vaihdantasuojan lähikäsite on velkojansuoja.


title: Vaihdantasuoja

text: Luovutuksensaaja saa siis vaihdantasuojan ulosmittausvelkojiin nähden, jos ulosmittaus on toimitettu luovutussopimuksen päättämisen jälkeen. Konkurssivelkojiin nähden suojan saa, jos luovuttajan konkurssitila on alkanut vasta luovutussopimuksen teon jälkeen. Jos käsitteen merkitys ymmärretään laajaksi, voi vaihdantasuoja tulla kyseeseen vaikkapa panttivelkojan ja vuokralaisen kohdalla.


title: Vaihdantasuoja

text: Luovutussopimuksen sitovuus ratkeaa tavallisesti aikaprioriteettiperiaatteen mukaan, ellei myöhempi seuraaja tai velkoja voi vilpittömään mieleen vetoamalla saada hyväkseen ekstinktiota. Ekstinktio tarkoittaa aiemman oikeuden kumoutumista myöhemmän oikeuden hyväksi. Ekstinktiomahdollisuus vilpittömään mieleen nojautuen voi perustua kauppakaaren (3/1734) 11 luvun 4 pykälään tai 12 luvun 4 pykälään.


title: Uhlun seisake

text: Uhlun seisake () oli Uudenkaupungin radan varressa Uhlun kylässä sijainnut lakkautettu seisake. Se perustettiin henkilöliikenteen lisäksi pääosin Vehmaan kiviteollisuuden tarpeisiin 1930-luvulla, vaikka kivitoiminnan keskus siirtyikin myöhemmin Vinkkilään. Seisake muuttui laiturivaihteesta miehittämättömäksi seisakevaihteeksi vuonna 1946. Tavaraliikenne seisakkeelle lakkautettiin vuonna 1976 ja henkilöliikenne vuonna 1990.


title: Paavo Nuotio (urheilija)

text: Paavo Ferdinand Nuotio (13. maaliskuuta 1901 Heinola – 14. marraskuuta 1968 Lahti) oli suomalainen mäkihyppääjä, yhdistetyn urheilija ja pesäpalloilija.


title: Paavo Nuotio (urheilija)

text: Paavo Nuotio voitti mäkihypyn SM-kultaa 1925–1927 ja 1932, Salpausselällä vuosina 1925, 1927 ja 1932, Ounasvaaralla 1928 ja 1930, olympiakatsastukset 1928 ja ikämiesten Suomen mestaruuden vuosina 1938 ja 1939. St. Moritzin talviolympialaisissa 1928 hän oli parhaana suomalaisena 12:s, ja vuotta myöhemmin hän sai voiton St. Moritzin kansainvälisissä kilpailuissa ja toisen sijan Davosissa.


title: Paavo Nuotio (urheilija)

text: Yhdistetyssä Nuotio saavutti 1928 olympiakatsastusten toisen sijan (Esko Järvinen voitti) ja parhaana suomalaisena neljännen sijan St. Moritzin talvikisoissa (Norjan kolmoisvoitto). Holmenkollenilla hän oli parhaimmillaan kolmas.


title: Paavo Nuotio (urheilija)

text: Paavo Nuotion urheilumenestystä täydensi pesäpallo, jossa hän voitti Lahden Mailaveikkojen joukkueessa SM-kultaa 1925 (suojeluskunnan nimissä) ja 1929–1932. Hän julkaisi vuonna 1933 yhdessä Lauri Valosen kanssa kirjan "Mäenlaskun opas".


title: Kairisten seisake

text: Kairisten seisake oli Uudenkaupungin radan varressa sijainnut lakkautettu seisake. Se perustettiin Maskuun vuonna 1933. Se sijaitsi Kairisten kylässä, Kairistentieltä erkanevan nykyisen Tammistontien ja radan risteyksessä. Seisake lakkautettiin jo noin kahdentoista vuoden kuluttua, helmikuussa 1945.


title: Kairisten seisake

text: Seisakkeen lähistöllä sijaitsevista Kairisten sorakuopista otettiin 1920-luvulla runsaasti soraa myös radan rakennustyömaalle.


title: Irene Curtoni

text: Irene Curtoni (s. 11. elokuuta 1985 Échirolles, Ranska) on italialainen alppihiihtäjä, joka laskee pujottelua ja suurpujottelua. Myös hänen siskonsa Elena on alppihiihtäjä.


title: Irene Curtoni

text: Alppihiihdon maailmancupissa Curtoni kilpaili ensimmäisen kerran Lienzin pujottelussa joulukuussa 2007. Ensimmäiset maailmancupin pisteensä hän saavutti oltuaan 16:s Mariborin pujottelussa tammikuussa 2008. Kymmenen parhaan joukossa hän debytoi oltuaan kahdeksas Arber-Zwieselin suurpujottelussa helmikuussa 2011. Hän saavutti ensimmäisen palkintokorokepaikkansa oltuaan kolmas Ofterschwangin suurpujottelussa maaliskuussa 2012. Hän sijoittui kolmanneksi myös Courchevelin paripujottelussa joulukuussa 2017. Pujottelussa hänen paras sijoituksensa maailmancupissa on viides sija Åressa maaliskuussa 2012.


title: Irene Curtoni

text: Garmisch-Partenkirchenin MM-kisoissa 2011 Curtoni oli pujottelussa 11:s ja suurpujottelussa 27:s. Schladmingin MM-kilpailuissa 2013 hän sijoittui suurpujottelussa 14:nneksi. Pyeongchangin olympialaisissa 2018 hän oli pujottelussa kymmenes.


title: Juli

text: Juli on saksalainen rock/pop-yhtye Gießenistä, Hessenistä. Laulajana yhtyeessä toimii Eva Briegel, kitaristeina Jonas Pfetzing ja Simon Triebel, basistina Andreas "Dedi" Herde ja rumpalina Marcel Römer. Yhtye toimi vuoteen 2001 asti nimellä Sunnyglade.


title: Juli

text: Vuonna 1996 Sunnyglade perustettiin ilman naislaulajaa. Yhtyeeseen kuuluivat tuolloin Andreas Herde, Martin Möller, Jonas Pfetzing, Marcel Römer ja Simon Triebel. Päälaulajaksi yhtyeeseen liittyi pian Miriam Adameit. Tämän jälkeen yhtye äänitti albumin nimeltä "Pictures of My Mind" (1998), jota myytiin 500 kopiota. Kun Adameit ja Möller päättivät jättää yhtyeen vuonna 2000, heidän paikkansa ottivat uusi laulaja Eva Briegel ja yhtyeessä jo aiemminkin rumpuja soitellut Marcel Römer. Yhtye suunnitteli laulujen kirjoittamista englanniksi, ja he nauttivat menestyksestä, kun he voittivat "Hessicher Rockpreis 2000"-palkinnon ja sijoittuivat toiseksi "Deutscher Pop-Preis"-kisassa.


title: Juli

text: Yhtye solmi ensimmäisen levytyssopimuksen EMIn kanssa vuonna 2001. Sunnyglade aloitti työstämään uutta albumiaan tuottaja Lutz Fahrenkrog-Petersenin kanssa. Yhtye päätti kääntää laulut saksan kielelle. Samalla he päättivät hylätä Sunnyglade-nimen ja kaikki aikaisemmat laulunsa sekä nimesivät yhtyeen Juliksi.


title: Juli

text: Yhtye äänitti ensimmäisen ammattimaisen demon lokakuussa 2002, jonka tuotti Michael Gerlach. Positiivisen palautteen myötä heidän musiikkiaan päätettiin esitellä Oxymoronissa, Berliinissä. Kolme kuukautta myöhemmin, 24. huhtikuuta 2003 Universal Music järjesti "esittelytilaisuuden" muutamille artisteille tuomariston edessä. Laulaja Eva Briegel ja kitaristi Jonas Pfetzing kirjoittivat neljä laulua yhtyeen nimellä.


title: Juli

text: Yhtyeen todellinen läpimurto tapahtui kesäkuussa 2004, kun yhtye julkaisi debyyttisinglensä "Perfekte Welle". Juli ensimmäinen albumi "Es ist Juli" julkaistiin 20. syyskuuta 2004. Albumi sijoittui sijalle 2 Saksassa, sijalle 4 Itävallassa ja sijalle 7 Sveitsissä, myyden yli 700 000 kopiota muutamassa kuukaudessa. Kesällä 2006 albumi oli myynyt jo yli miljoona kopiota. Albumista tuli vuoden neljänneksi parhaiten menestynyt albumi (pysyi Saksan top 25 -listalla koko vuoden) ja sitä seurasi neljä singleä, vain "Geile Zeit", albumin toinen single, pääsi Saksan top 20-listalle. Laulu voitti ensimmäisen Bundesvision Song Contestin, jossa Juli edusti kotikaupunkiaan Hesseä. Saman vuoden heinäkuussa Juli osallistui Berliinissä järjestettyyn Live 8-konserttiin.


title: Juli

text: Heinäkuussa 2006 yhtyeen toinen albumi oli valmis. Aika ennen toisen albumin julkaisua kului PR-töihin. 22. syyskuuta 2006 albumin ensimmäinen single "Dieses Leben" julkaistiin, ja se nousi viiden joukkoon single-listalla. 13. lokakuuta 2006 uusi albumi, "Ein neuer Tag" julkaistiin. Ensimmäisellä viikolla albumi myi 75 000 kopiota ja saavutti sijan 18 kansainvälisellä albumilistalla. Albumi myi platinaa jo julkaisupäivänään. Juli on yksi Saksan eniten soitetuista yhtyeistä radiossa.


title: Juli

text: Julin kolmas albumi, "In Love", julkaistiin 17. syyskuuta 2010. 27. elokuuta yhtye julkaisi albumilta ensimmäisen singlen, "Elektrisches Gefühl".


title: Jakub Kolas

text: Jakub Kolas (, oikealta nimeltään Kanstantsin Mihailavitš Mitskevitš, Канстанці́н Міха́йлавіч Міцке́віч; 3. marraskuuta 1882 nykyisin Stoubtsyn kaupunkiin kuuluva Akintšitsyn maatila – 13. elokuuta 1956 Minsk) oli valkovenäläinen neuvostokirjailija.


title: Jakub Kolas

text: Jakub Kolas syntyi metsänhoitajan perheeseen. Vuonna 1902 hän valmistui Njasvižin opettajaseminaarista ja työskenteli sen jälkeen opettajana. Ensimmäiset runonsa hän julkaisi vuonna 1906. Vallankumouksellisen toimintansa takia hän oli vankilassa vuosina 1908–1911. Vuosina 1912–1914 Kolas työskenteli opettajana Pinskissä. Vuonna 1915 hänet evakuoitiin perheineen Moskovan lääniin ja kutsuttiin samana vuonna armeijaan. Päästyään siviiliin vuonna 1918 hän toimi opettajana Kurskin läänin Obojanissa. Vuonna 1921 Kolas siirtyi Minskiin, jossa hän kirjallisen, tieteellisen ja opetustoiminnan ohella osallistui aktiivisesti Valko-Venäjän SNT:n poliittiseen elämään. Hän toimi Neuvostoliiton ja Valko-Venäjän korkeimman neuvoston edustajana sekä tasavallan kommunistipuolueen keskuskomitean ja Neuvostoliiton rauhanpuolustajien komitean jäsenenä.


title: Jakub Kolas

text: Kirjailijan varhaistuotantoon vaikuttivat Venäjän vuosien 1905–1907 vallankumoustapahtumat, työväen- ja talonpoikaisliike, venäläinen kirjallisuus ja valkovenäläinen kansanperinne. Ensimmäinen runokokoelma "Pesni žalby" (”Murheen lauluja”) julkaistiin Vilnassa vuonna 1910. Vuonna 1912 ilmestyi kertomuskokoelma "Apavjadanni" ja vuonna 1914 kokoelma "Rodnyja zjavy" (”Kotoisia kuvia”). Janka Kupalan ohella Kolasia pidetään valkovenäläisen nykykirjallisuuden perustanlaskijana, jonka kansallisesti omaleimainen tuotanto liittyy kiinteästi valkovenäläisten yhteiskunnalliseen heräämiseen. Sosialistista realismia edustavat neuvostokauden teokset kuvaavat valkovenäläisen talonpoikaiston ja sivistyneistön elämää 1800–1900-luvun vaihteessa sekä sosialistisen yhteiskunnan rakentamista. Niistä tunnetuin on trilogia "Na rostanjah" (”Tienhaarassa”, kolmas osa 1954), johon sisältyvät teokset ”Polesjen sydänmailla” ("U paleskai glušy", 1923) ja ”Kaukana Polesjessa” ("U glybi Palessja", 1927). Vuonna 1946 Kolas sai Stalin-palkinnon toisen maailmansodan partisaaneista kertovista runoistaan. Puolan alueella asuneiden valkovenäläisten alistettua asemaa kuvaava runoelma "Rybakova hata" (”Kalastajan mökki”, 1947) sai Stalin-palkinnon vuonna 1949.


title: Jakub Kolas

text: Vuonna 1926 Kolas sai Valko-Venäjän kansanrunoiljan arvonimen. Vuonna 1928 hänestä tuli Valko-Venäjän tiedeakatemian akateemikko. Vuosina 1929–1956 hän toimi tasavallan tiedeakatemian ensimmäisenä varapresidenttinä. Kirjailija on palkittu viidellä Leninin kunniamerkillä.


title: Nikolai Kiseleff

text: Nikolai Kiseleff (, "Kiselev"; 15. helmikuuta 1820 Helsinki – 18. maaliskuuta 1883 Helsinki) oli suomenvenäläinen kauppaneuvos ja mesenaatti. Kiseleffit nousivat Helsingin varakkaimpien kauppiassukujen joukkoon 1800-luvun alussa ja pyrkivät sulautumaan Helsingin ruotsinkieliseen eliittiin. Nikolai Kiseleff johti Kiseleffin kauppahuoneen ohella Töölön sokeritehdasta ja Helsingin kaasulaitosta 1870- ja 1880-luvulla.


title: Nikolai Kiseleff

text: Nikolai Kiseleff työskenteli isänsä Feodor Kiseleffin perustamassa kauppahuoneessa. Hän hankki myös yliopistokoulutuksen, valmistui 1844 Helsingin yliopistosta filosofian kandidaatiksi ja täydensi opintojaan Moskovan yliopiston oikeustieteellisessä tiedekunnassa. Isänsä kuoltua vuonna 1847 Nikolai Kiseleff johti F. P. Kiseleff & Söner -nimiseksi muutettua perheyritystä yhdessä veljensä Feodorin kanssa. Tärkeimmän osan siitä muodosti Töölön sokeritehdas, joka muutettiin vuonna 1859 Tölö Sockerbruks Bolag -nimiseksi osakeyhtiöksi. Feodor nuorempi toimi molempien yritysten toimitusjohtajana vuonna 1874 tapahtuneeseen kuolemaansa asti, minkä jälkeen Nikolai oli F. P. Kiseleffin toimitusjohtajana ja Töölön sokeritehdasyhtiön isännöitsijänä omaan kuolemaansa saakka. Molemmat Kiseleffin veljekset olivat myös tärkeitä osakkaita ja johtokunnan jäseniä vuonna 1860 perustetussa Helsingin kaasulaitoksessa. Nikolai Kiseleff omisti 1850-luvulta alkaen Oitbackan kartanon Kirkkonummella ja käytti sitä kesäasuntonaan. Hän rakennutti kartanoon yhdessä Feodor-veljensä kanssa uuden päärakennuksen, jonka suunnitteli kolmas veli, arkkitehti Constantin Kiseleff.


title: Nikolai Kiseleff

text: Kiseleff oli myös huomattava mesenaatti. Hän keräsi ulkomaista ja kotimaista taidetta. Hän omisti muun muassa Helene Schjerfbeckin maalauksen "Tanssiaiskengät". Kiseleff tuki Helsingin Svenska Teaternin (tuolloin Nya Teatern) toimintaa ja oli teatterin johtajana vuosina 1867–1876, 1878–1880. Hän esiintyi itsekin näyttämöllä ja käänsi ulkomaisia näytelmiä ruotsiksi. Lisäksi Kieseleff kuului vuosikymmenten ajan Suomalaisen Kirjallisuuden Seuraan (SKS), Suomen Taideyhdistyksen johtokuntaan ja Societas pro Fauna et Flora Fennica -tiedeseuraan. Hän lahjoitti SKS:lle 150 hopearuplaa annettavaksi parhaalle suomenkieliselle kirjalliselle teokselle. Kilpailun voitti vuonna 1860 ylioppilas Alexis Stenvall eli Aleksis Kivi tragediallaan "Kullervo".


title: Nikolai Kiseleff

text: Kiseleff kuului vuodesta 1875 Helsingin kaupunginvaltuustoon. Hän sai 1876 kauppaneuvoksen arvonimen. Hän kuoli vuonna 1883 sydänkohtaukseen.


title: Tim Hug

text: Tim Hug (s. 11. elokuuta 1987 Solothurn) on sveitsiläinen yhdistetyn hiihtäjä.


title: Tim Hug

text: Yhdistetyn maailmancupissa Hug kilpaili ensimmäisen kerran 26. tammikuuta 2008 Seefeldissä. Ensimmäiset maailmancupin pisteensä hän saavutti Kuusamossa marraskuussa 2009 oltuaan normaalikilpailun 21:s. Kaudella 2013–2014 Hug saavutti ensimmäisen voittonsa (ja palkintosijansa) maailmancupissa voittamalla Tšaikovskin ensimmäisen osakilpailun. Kaudella 2016–2017 hän oli toinen Sapporossa.


title: Tim Hug

text: Hug sijoittui Falunin MM-kilpailuissa 2015 suurmäen Gundersen-kilpailussa 15:nneksi. Lahden MM-kilpailuissa 2017 hän oli suurmäen Gundersen-kilpailussa neljästoista ja normaalimäessä viidestoista.


title: Nicholas Fairall

text: Nicholas Fairall (s. 6. heinäkuuta 1989 New London, New Hampshire) on yhdysvaltalainen uransa lopettanut mäkihyppääjä. Fairallin valmentaja toimi Jochen Danneberg.


title: Nicholas Fairall

text: Mäkihypyn maailmancupissa Fairall kilpaili ensimmäisen kerran 19. joulukuuta 2008 Engelbergissä. Parhaimmillaan hän on sijoittunut maailmancupissa sijalla 23 Tauplitzissa tammikuussa 2009.


title: Nicholas Fairall

text: Fairall kaatui pahasti 5. tammikuuta 2015 Keski-Euroopan mäkiviikolla Bischofshofenin kilpailun karsinnassa ja halvaantui lantiosta alaspäin.


title: Tribal-luokka (hävittäjä)

text: Tribal-luokka oli Britannian Kuninkaalliselle laivastolle, Australian laivastolle ja Kanadan laivastolle hieman ennen toista maailmansotaa valmistettu hävittäjäluokka, johon kuului kaikkiaan 27 alusta.


title: Tribal-luokka (hävittäjä)

text: Laivastoesikunnan määritteli maaliskuun 1935 aikana esikunnan vaatimukset, joka oli ensimmäisenä arvauksena tuolloin määriteltävälle V-luokan laivueenjohtajalle. Alusten tehtävänkuvauksena oli partiotehtävät, varjostus, hävittäjälaivueiden lähituki sekä yhdessä risteilijöiden kanssa tiedustelu ja saattuetehtävät. Lisäksi tehtäviksi määriteltiin laivaston, saattueiden ja satamien ilmapuolustus. Seuraavat ominaisuudet katsottiin ensisijaisen tärkeiksi tehtävien suorittamiseksi:


title: Tribal-luokka (hävittäjä)

text: Muiden ominaisuuksien tuli täydentää varsinaisia ominaisuuksia tehtävien täyttämisessä ja niiksi määriteltiin seuraavat:


title: Tribal-luokka (hävittäjä)

text: Esikunnan esittämät vaatimukset jatkuivat huomautuksella, jonka mukaan pitkän kantaman ilmatorjunta oli tärkeämpää pienehkölle alukselle kuin lähitorjunta. Kaukotorjuntaa ei voitaisi luoda eikä täydentää kriisin tultua, mutta lähitorjunta voitaisiin.


title: Tribal-luokka (hävittäjä)

text: Esikunta sai vaatimuksiin liittyvinä kysymyksinä ratkaistavakseen muun muassa seuraavat hinnan ja uppouman suhteeseen liittyvät:


title: Tribal-luokka (hävittäjä)

text: Vuoden 1935 laivasto-ohjelma muutettiin maaliskuussa 1935 käsittämään seitsemän 1850 tonnin V-luokan laivueenjohtajaa, joiden aseistuksena olisi 8-10 kappaletta 4,7 tuuman tykkejä. Laivaston pääsuunnittelija (A. W. Johns) esitteli 19. maaliskuuta viisi aluksen pohjasuunnitelmaa:


title: Tribal-luokka (hävittäjä)

text: Kaikissa malleissa aluksen vapaatakorkeutta oli nostettu 75 centtimetriä (2,5 jalkaa) verrattuna edeltäneisiin aluksiin, jolla parannettiin alusten merikelpoisuutta, vähennettiin roiskeita kannella sekä mahdollistettiin etuosaan laajemmat sisätilat. Alusten konehuoneet jaettiin kahteen osaan, joiden väliin rakennettiin vesitiivisseinä. Lisäksi pääsuunnittelija herra Johns ilmoitti:


title: Tribal-luokka (hävittäjä)

text: Välimeren laivaston hävittäjävoimien komentaja kontra-amiraali Andrew Cunningham kommentoi esitystä siten, että alusten kansirakenteita ja savuhormeja tulisi mataloittaa sekä kaksiputkisen nelitykkisen aluksen komentosiltaa voitaisiin todennäköisesti mataloittaa 1,2 metriä (neljä jalkaa).


title: Tribal-luokka (hävittäjä)

text: Jo aiemmin 1. maaliskuuta pidetyssä kokouksessa oli esitetty etäisyysmittarin ja tulenjohtojärjestelmän pitämistä erillään. Esityksen perusteena oli aluksen vakaus ja uppouma. Aluksiin tarvittavat uudet tykkitornit olisivat valmiita vasta huhtikuussa 1937 ja siten päätettiin:


title: Tribal-luokka (hävittäjä)

text: Laivaston rakennusvalvonta teki 2 huhtikuuta muistioon lisäyksiä, joiden tarkoituksena oli pitää alusten uppouma sopimusten mukaisena eli alle 1850 tonnissa:


title: Tribal-luokka (hävittäjä)

text: Samassa yhteydessä esitettiin epäilys, että mikäli 35 solmun nopeus olisi todella tarpeen niin rankoissa sääolosuhteissa ei kuitenkaan kyettäisi ylittämään 32 solmun nopeutta runkoon kohdistuvien rasitusten ja aaltojen kannelle nousun vuoksi. Täten 40 tonnin säästö uppoumassa voitaisiin hyödyntää parantamalla aluksen muita ominaisuuksia. Muita lisäyksiä olivat:


title: Tribal-luokka (hävittäjä)

text: Amiraliteetti teki maaliskuussa 1935 päätöksen, jonka mukaan konehuone ratkaisut olisivat risteilijä "HMS Arethusan" mukaisia. Ratkaisun piti mahdollistaa aluksen konetehon säilyminen osuman jälkeenkin. Päätöstä jouduttiin kuitenkin muuttamaan sen vaatimien tilojen vuoksi, mikä olisi kasvattanut uppouman 2100 tonniin.


title: Tribal-luokka (hävittäjä)

text: Tyypin nimeämisestä keskusteltiin 26. kesäkuuta 1935, jolloin esitettiin kahdeksan vaihtoehtoa: tiedustelija, hävittäjä, tiedusteluhävittäjä, hävittäjätiedustelija, partiohävittäjä, risteilijähävittäjä, raskas hävittäjä ja Tribal-hävittäjä. Amiraalineuvosto päätti 28. marraskuuta (esityslistan kohta 3317) nimeksi Tribal-luokka.


title: Tribal-luokka (hävittäjä)

text: Amiraliteetti lähetti 15. marraskuuta 1935 tarjouspyynnöt telakoille, joiden tarjoukset vastaanotettiin 10. joulukuuta. Seitsemän alusta nimettiin 27. helmikuuta 1936 "HMS Afridiksi", "HMS Cossackiksi", "HMS Gurkhaksi", "HMS Maoriksi", "HMS Mohawkiksi", "HMS Nubianiksi" ja "HMS Zuluksi". Nämä alukset tilattiin 10. maaliskuuta 1936.


title: Tribal-luokka (hävittäjä)

text: Kymmenisen päivää ensimmäisten alusten tilaamiseen jälkeen tehtiin lisätilauspyyntö yhdeksästä aluksesta. Tarjoukset saatiin 26. maaliskuuta ja ne tilattiin 19. syyskuuta.


title: Tribal-luokka (hävittäjä)

text: Australian hallitus päätti tilata 1939 Britannian Tribal-luokan aluksia siten, että ne valmistetaan Sydneyssä Cockatoo Islandin telakalla. Tilaus oli merkittävä Australian laivanrakennusteollisuudelle, koska sen edellinen suurempi alus oli vesilentokoneiden emälaiva "HMAS Albatross". Vaikka alus oli ollut suurempi, mutta hävittäjät olivat selvästi monimutkaisempia ja nykyaikaisempia vaatien suurempaa teknistä osaamista.


title: Tribal-luokka (hävittäjä)

text: Britannia lupasi auttaa tietotaidon siirtämisessä ja alusten koneet toimitettaisiin Britanniasta. Aluksista "HMAS Arunta" ja "HMAS Warramunga" tilattiin tammikuussa 1939 ja neljä muuta alusta toukokuussa. Näistä myöhemmin tilatuista aluksista ainoastaan yhden "HMAS Kurnain" kölilaskettiin.


title: Tribal-luokka (hävittäjä)

text: Australian laivaston alusten rakentamisen aikana tehtiin muutoksia Britannian laivaston aluksista saatujen kokemusten seurauksena. Alusten X-torni korvattiin kaksiputkisella 4 tuuman ilmatorjuntaan soveltuvalla tornilla ja taaempi savuhorni lyhennettiin ampuma-alan lisäämiseksi.


title: Tribal-luokka (hävittäjä)

text: Kanadalaiset ihastuivat Tribal-luokkaan sen raskaan aseistuksen vuoksi. Kahdeksan päivää siitä, kun Kanadan hallitus oli julistanut sodan Saksalle ja sen liittolaisille, Kanadan laivaston esikuntapäällikkö kontra-amiraali Percy W. Nelles esitteli 18. syyskuuta 1939 parlamentille laivasto-ohjelman. Ohjelma oli tehty alun perin kaksivuotiseksi, mutta siitä muodostui kolmivuotinen. Se käsitti pääosin korvetteja ja miinanraivaajia, mutta siihen oli sisällytetty myös kaksi uutta hävittäjää kummallekin vuodelle.


title: Tribal-luokka (hävittäjä)

text: Hävittäjät oli suunniteltu Kanadan telakkateollisuudelle, mutta myöhemmin todettiin, ettei niiden kapasiteetti riittänyt suunnitelman toteuttamiseen. Britannian Amiraliteetti lupautui neuvottelujen jälkeen lisätä vuoden 1940 laivasto-ohjelmaan Kanadan laivastolle kaksi Tribal-luokan hävittäjää sekä tilata Parsons Maritime Steam Turbine Companyltä kahden aluksen koneistot toimitettavaksi Kanadan laivaston aluksiin ja rungot Vickers-Armstrongin telakalta. Myöhemmin tilattiin huhtikuussa 1941 vielä kaksi alusta samoilta yhtiöiltä.


title: Vinkkilän rautatieasema

text: Vinkkilän rautatieasema () on Uudenkaupungin radan varressa sijaitseva lakkautettu rautatieasema. Asemarakennus valmistui Jarl Ungernin piirustusten mukaan vuonna 1923 ja se avattiin liikenteelle seuraavana vuonna. Rautatien avaaminen aiheutti sekä Vinkkilän kylän että alueen kiviteollisuuden voimakkaan kasvun ja alueelle syntyi useita kivilouhimoita. Teollisuuden ja väestön kasvun myötä Vinkkilän taajama oli jo vuonna 1970 Vehmaan kirkonkylää suurempi. Asema muutettiin kuitenkin miehittämättömäksi vuonna 1982 ja tavaraliikenne asemalta lakkautettiin seitsemän vuotta myöhemmin, vuonna 1987. Asema palveli henkilöliikennettä koko radan lakkauttamiseen asti 1.1.1993.


title: Vinkkilän rautatieasema

text: Vuonna 2007 asema siirtyi Senaatti-kiinteistöjen myyntikohteeksi, jolloin myyntiin tulivat 2,2 hehtaarin tontilla sijaitseva asemarakennus, asuintalo, sauna ja kaksi ulkorakennusta sekä tavarasuoja. Ne siirtyivät uudelle omistajalle vuoden 2008 alkupuolella. Aseman yhteydessä sijaitsee myös Hankkija-Maatalouden hallinnoima Vinkkilän viljavarasto. Sen toiminta on päätetty lopettaa vuoden 2010 aikana.


title: Tügölbai Sydykbekov

text: Tügölbai Sydykbekov (kirgiisiksi Түгөлбай Сыдыкбеков, ; 14. toukokuuta 1912 nykyisen Kirgisian Tjupin piirin Ken-Sun kylä – 2000) oli kirgisialainen neuvostokirjailija.


title: Tügölbai Sydykbekov

text: Sydykbekov syntyi köyhän kirgiisitalonpojan perheeseen. Kirjallisen toimintansa hän aloitti vuonna 1928. Aluksi hän kirjoitti runoja ja myöhemmin myös proosaa. Romaanien "Ken-Su" (1937–1938) ja "Temir" (1939–1940) aiheena on maatalouden kollektivisointi. Maaseudun elämää toisen maailmansodan aikana kuvaava romaani "Bizdin zamandyn kišileri" (”Aikamme ihmiset”, 1948) sai Stalin-palkinnon vuonna 1949. Vuonna 1953 ilmestyi romaani ”Vuoriston lapsia” ("Too baldary"). Kirjailijan pääteos on ensimmäisen romaanin pohjalta muokattu "Too arasynda" (”Vuorten keskellä”, 1955–1958). Vuonna 1966 ilmestyi kaksi ensimmäistä osaa trilogiasta "Zajyptar" (”Naiset”).


title: Tügölbai Sydykbekov

text: Sydykbekov sai vuonna 1954 Kirgisian tiedeakatemian akateemikon ja vuonna 1968 Kirgisian kansankirjailjan arvonimen. Hän toimi Neuvostoliiton ja korkeimpien neuvostojen edustajana. Kirjailija on palkittu Leninin ja työn punaisen lipun kunniamerkeillä.


title: Tauno Alhava

text: Tauno Onni Alhava (entinen Byckling) (1. lokakuuta 1909 Nastola – 21. marraskuuta 1958 Lahti) oli suomalainen pesäpalloilija.


title: Tauno Alhava

text: Tauno (Tanne) Alhava sai aikanaan lempinimen "Varavahtien kuningas" varmasta kiinniottotyylistään ja salamannopeasta palautuksestaan, joka tapahtui harvinaisella kyynärvarsivippauksella. Alhavan ensimmäinen Suomen mestaruus tuli juhlavissa puitteissa, sillä hän täytti samana päivänä 16 vuotta, jolloin Lahden SK voitti vuoden 1925 loppuottelussa Tampereen Pyrinnön 8–4. Seuraavan mestaruuden hän sai Viipurin Pallonlyöjäin riveissä 1928. Vuosina 1929–1932 hän kuului puolestaan Lahden Mailaveikkojen mestariyhdeksikköön. Hän pelasi kahdessa Itä–Länsi-ottelussa ja kerran maaottelussa Viroa vastaan. Hänelle on myönnetty PPL:n hopeinen ansiomerkki.


title: Ruvim Frajerman

text: Ruvim Isajevitš Frajerman (; 22. syyskuuta 1891 Mogiljov – 28. maaliskuuta 1972 Moskova) oli neuvostoliittolainen kirjailija.


title: Ruvim Frajerman

text: Ruvim Frajerman syntyi köyhään juutalaisperheeseen. Vuosina 1914–1917 hän opiskeli Harkovan teknisessä korkeakouluissa, työskenteli sen jälkeen eri ammateissa ja osallistui Venäjän kansalaissotaan. 1920-luvulta lähtien hän työskenteli toimittajana ja kirjailijana. Suurin osa Frajermanin Venäjän kaukoitään sijoittuvista kirjoista on suunnattu lapsille ja nuorille. Hänen pääteoksensa on vuonna 1939 ilmestynyt lyyrinen pienoisromaani ”Villikoira Dingo eli Tarina ensi lemmestä” ("Dikaja sobaka Dingo, ili Povest o pervoi ljubvi").


title: Brasilian jalkapallo

text: Jalkapallo on Brasilian ylivoimaisesti suosituin urheilulaji. Brasilian jalkapallon isänä pidetään brasialais-brittiläistä Charles Milleriä, joka matkusteltuaan Englannissa ryhtyi opettamaan jalkapalloa paikallisille, muun muassa São Paulon brittiläiselle yhteisölle, jonka pääurheilulaji oli siihen saakka ollut kriketti. Miller kokosi São Pauloon jalkapallon harrastajia ja oli vuosisadan alussa perustamassa Campeonato Paulista -sarjaa, São Paulon osavaltion mestaruussarjaa. Brasiliassa on eri laskutapojen mukaan 13–30 miljoonaa jalkapallon harrastajaa.


title: Brasilian jalkapallo

text: Brasilia on yksi maailman parhaista jalkapallomaista ja maa on FIFA-rankingin kärkipäässä. Brasilialaisia jalkapalloammattilaisia pelaa kaikissa tärkeimmissä sarjoissa Euroopassa, Amerikassa ja Aasiassa. Tämän hetken kuuluisimpia brasilialaispelaajia ovat muun muassa Neymar, Kaká, Ronaldinho, Pele, Ronaldo ja Roberto Carlos.


title: Brasilian jalkapallo

text: Brasilian jalkapalloa hallinnoi Brasilian jalkapalloliitto, "Confederação Brasileira de Futebol" (CBF).


title: Brasilian jalkapallo

text: Ennen jalkapalloa Brasilian suosituin laji oli kriketti. Jalkapallo saapui Brasiliaan 1894 Charles Millerin tuomana. Miller oli suorittanut tutkinnon Southamptonissa, valmistuen jalkapalloilijaksi. Hänen isänsä oli skottilainen rautatieinsinööri Santoksen kaupungissa. Rio de Janeiroon jalkapallon toi 1901 Oscar Cox. Cox järjesti ensimmäisen ottelun, johon osallistui muitakin kuin brittiläiseen yhteisöön kuuluvia henkilöitä. Vaikka jalkapallo ei ollut aluksi kovinkaan suosittu, laji levisi nopeasti: ensimmäinen joukkue perustettiin jo 1900 Rio Grandessa saksalaisten siirtokunnassa. Vuonna 1902 Miller kirjoitti kirjeen, jossa sanoi, että lähes jokaisella kylällä on jo oma joukkueensa. Rion ensimmäinen jalkapalloseura oli Fluminense, joka oli kaupungin valkoisen eliitin joukkue.


title: Brasilian jalkapallo

text: Brasiliassa oli paljon mustia orjia, joita oli tuotu maahan 1800-luvun aikana noin 3,5 miljoonaa. Ensimmäinen riodejaneroilainen joukkue, johon myös mustaihoiset pääsivät, oli Bangu Atlético Clube, jonka perustettiin kangastehtaan ympärille, johon pääsi myös tehtaan työntekijät. Myöhemmin mulatit pääsivät myös suurempiin seuroihin, esimerkkeinä mm. Arthur Friedenreich ja Carlos Alberto, joka oli Fluminensen ensimmäinen mulattipelaaja. Kuitenkin suurempien seurojen piirissä pyrittiin pitämään jalkapallo eliitin urheilulajina: tämän takia brasiliassa jalkapallo säilytti pitkään amatöörimäisyyden, joka kielsi maksamasta pelaaijlle palkkaa, joka johti, että köyhemmillä ei ollut varaa. Varsinaisen läpimurron jalkapallon tekemisestä koko kansan lajiksi teki portugalilaiset. He perustivat Vasco da Gaman, johon he keräsivät parhaimpia kykyjä kaupungin sarjoista riippumatta ihonväristä. Myöhemmin Vasco da Gama hyväksyttiin samaan sarjaan muiden suurseurojen kanssa ja portugalilaiset rakennuttivat sen hetkisen Brasilian suurimman jalkapallostadionin, São Januárion. Amatööriys loppui 1930-luvulla, kun brasilialaisten oli aloitettava maksamaan pelaajilleen, jotta he eivät lähtisi pelaamaan Eurooppaan.


title: Brasilian jalkapallo

text: Brasilian jalkapallomaajoukkueen syntymähetkenä pidetään vuotta 1914 ja ottelua Exeter Cityn sekä Rio de Janeiron ja São Paulon parhaimpia pelaajia vastaan. Brasilia voitti ottelun 2–0. 1919 Brasilia voitti jalkapallon Etelä-Amerikan mestaruusturnauksen, joka nosti Arthur Friedenreichin suureen suosioon. Brasilia osallistui sekä vuosien 1930 että 1934 maailmanmestaruuskilpailuihin, mutta ei saavuttanut menestystä. Vuonna 1938 Ranskan MM-kilpailuissa Brasilia saavutti pronssia: joukkueen suuria tähtiä olivat Domingos ja Leônidas. Erityisesti Leônidas herätti huomiota eurooppalaisissa urheilutoimittajissa ja hän voittikin kilpailujen maalikuninkuuden. 30-luvulla kehiteltiin myös sana "futebol", joka erotti lajin brittiläisestä "footballista".


title: Brasilian jalkapallo

text: Vuoden 1950 maailmanmestaruuskilpailut päätettiin pitää Etelä-Amerikassa, sillä toinen maailmansota oli runnellut Eurooppaa. Brasilia sai tehtäväkseen järjestää turnauksen. Brasiliaan rakennettiin maailman suurin stadion, Maracanã, Rio de Janeiroon. Stadionin kapasiteetti oli 183 000, kun Hampden Parkin, joka oli ennen Maracanãa suurin, kapasiteetti oli 140 000. Turnauksessa ei ollut varsinaista loppuottelua, mutta ottelua Brasilian ja Uruguayn välillä pidetään turnauksen loppuotteluna, sillä se ratkaisi maailmanmestaruuden. Loppuottelua seurasi noin 200 000 ihmistä ja Uruguay voitti ottelun 1–2. Ottelusta on kirjoitettu useita kirjoja ja ottelu oli viimeinen, jossa Brasilia pelasi valkoisissa pelipaidoissaan.


title: Brasilian jalkapallo

text: Sveitsin MM-kilpailuissa 1954 Brasilia putosi puolivälierissä Unkaria vastaan. Brasilia voitti ensimmäisen maailmanmestaruutensa 1958 Ruotsin MM-kilpailuissa. Joukkueessa pelasi tällöin mm. Garrincha, Pelé ja Zito. Vuoden 1958 MM-kilpailussa Garrincha ja Pelé pelasivat ensimmäisen kerran samassa ottelussa voitokkaassa ottelussa Neuvostoliittoa vastaan: myöhemmin Brasilia ei koskaan hävinnyt, kun Garrincha ja Pelé pelasivat samaan aikaan kentällä. Brasilia uusi mestaruutensa neljä vuotta myöhemmin Chilen MM-kilpailuissa. Chilessä 21-vuotias Pelé, jota pidettiin jo tuolloin maailman parhaana hyökkääjänä, loukkaantui, mutta Garrincha johdatti Brasilian voittoon. Englannin MM-kilpailuissa 1966 Brasilia putosi jo alkulohkossaan.


title: Brasilian jalkapallo

text: 1970-luvulla Brasiliaa hallitsi sotilasjuntta. Juntta rakensi ympäri Brasiliaa isoja jalkapallostadioneita: vuonna 1978 Brasiliassa oli viisi yli 100 000 katsojan stadionia ja 27 yli 45 000 katsojan stadionia. 70-luvulla Brasiliassa pelattiin myös "autopalloa", peliä jossa pelaajat pelasivat autoilla toisiaan vastaan ja pelivälineenä oli halkaisijaltaan yli metrin mittainen pallo. Rion suurimmat seuratkin perustivat omat autopallojaostonsa ja perustivat lajille oman sarjan.


title: Brasilian jalkapallo

text: 1970-Meksikon MM-kilpailuissa Brasilia saavutti historiansa kolmannen mestaruuden. Brasilia selvitti alkulohkonsa tappioitta ja voitti puolivälierissä Perun ja välierissä Uruguayn. Loppuottelussa Brasilia voitti puolustusvoittoisen Italian 4–1 Pelén tehdessä kaksi maalia. Brasilia voitti näin omakseen Jules Rimet -pokaalin, joka tosin varastettiin 1983.


title: Brasilian jalkapallo

text: Saksan MM-kilpailuissa 1974 Brasilia oli menettänyt useita viime kilpailujen mestarijoukkueen pelaajia. Brasilia ei kärsinyt tappioita alkulohkossaan ja selvisi myös jatkolohkostaan pronssiotteluun häviten vain Alankomaille. Pronssiottelussa Puola yllätti brasilialaiset ja voittivat ottelun 1–0. Neljä vuotta myöhemmin Argentiinan MM-kilpailuissa Brasilia selvitti itsensä jälleen jatkolohkoon, mutta hävisi sen Argentiinalle maalieron turvin. Pronssiottelussa Brasilia voitti Italian 2–1 Franco Causion ja Dirceun maaleilla; näistä jälkimmäinen oli turnauksen paras brasilialainen jalkapalloilija.


title: Brasilian jalkapallo

text: Italian MM-kilpailuissa 1982 Brasilian pelaamista pidetään sen historian luovimpana ja älykkäimpänä. Joukkueessa pelasivat mm. Sócrates, Falcão ja Zico. Brasilia kuitenkin tippui jatkosta hävittyään jatkolohkossaan Italialle 3–2.. 1986 Meksikon toisissa MM-kilpailuissa Brasilia voitti alkulohkonsa kaikki ottelut, mutta hävisi puolivälierissä Ranskalle rangaistuspotkukilpailun jälkeen. Italian MM-kilpailuissa neljä vuotta myöhemmin Brasilia voitti jälleen alkulohkonsa kaikki ottelut, mutta hävisi Argentiinalle neljännesvälierissä 1–0.


title: Brasilian jalkapallo

text: Vuonna 1998 järjestettiin Ranskan MM-kilpailut, jossa isäntäjoukkue voitti loppuottelussa Brasilian 3–0. Ennen ottelua joukkueen tähtipelaaja Ronaldo oli saanut sairauskohtauksen, jota pidetään yhtenä syynä miksi Brasilia hävisi ottelun.


title: Brasilian jalkapallo

text: Brasilialaisilla pelaajilla on usein pelaajanimi, joka voi kuvata hänen ammattiaan, ulkonäköään tai pelityyliään. Samoin pallolla on monia nimiä, joista suurin osa ovat naisellisia. Brasilialaiseen jalkapallokulttuuriin kuuluvat myös radio- ja televisiokommentaattorit, jotka voivat olla hyvinkin puolueellisia.


title: Brasilian jalkapallo

text: Brasilialaiselle pelityylille on tyypillistä tekninen taitavuus, rytmikkyys ja luovuus. Brasilialaiseen jalkapalloon kuuluu harhautukset ja näyttävyys. Brasilialaisessa jalkapalloilussa on samoja elementtejä kuin capoeirassa ja se ponnistaakin osittain samoista lähtökohdista. Brasilialaiseen jalkapalloiluun vaikuttaa myös paljolti se, että monet juniorit aloittavat pelaamisen salijalkapallon ("futebol de salão") parissa, mikä kehittää pelaajien pallonhallintaa jaloilla. Brasiliassa käytetään jalkapallosta termiä "futebol arte", taiteellinen jalkapallo.


title: Brasilian jalkapallo

text: Brasiliassa on runsaasti joko pelkästään jalkapalloon tai urheiluun perustuvia julkaisuja. Merkittävimpiä jalkapallouutisia kertovia julkaisuja ovat mm. Lance! ja O Globo. Brasiliassa on myös tehty useita jalkapalloaiheisia elokuvia ja dokumentteja.


title: Brasilian jalkapallo

text: Brasilian sarjajärjestelmä on historian saatossa muuttunut usein ja sarjojen aikataulut ovat vaihdelleet. Viime vuosina järjestelmää on kuitenkin pyritty uudistamaan siten, että se olisi paremmin yhteensopiva Euroopan maiden sarjojen kanssa, eivätkä brasilialaispelaajat enää lähtisi Eurooppaan kesken kotimaan kauden.


title: Brasilian jalkapallo

text: Brasilian sarjajärjestelmä koostuu valtakunnallisista sarjoista, Campeonato Brasileirosta, joka jakautuu neljään sarjatasoon: Série A, Série B, Série C ja Série D. Valtakunnallista sarjaa on pelattu vuodesta 1971. Tämän lisäksi pelataan perinteisiä osavaltiosarjoja, joista tunnetuimmat ovat São Paulon osavaltion Campeonato Paulista ja Rio de Janeiron osavaltion Campeonato Carioca. Viime vuosina osavaltiosarjat on pelattu alkuvuodesta ja Campeonato Brasileiro toukokuusta joulukuuhun. Monen päällekkäisen sarjan pelaaminen johtaa suuriin ottelumääriin, jotka voivat kohota 80 otteluun vuodessa. Lisäksi pelataan cup-kilpailua Copa do Brasilia.


title: Brasilian jalkapallo

text: Sekä Copa do Brasilin että Campeonato Brasileiron voittajat pääsevät Etelä-Amerikan seurojen mestaruuscupiin Copa de Libertadoresiin, jossa ne ovat menestyneet hyvin. Menestyneimpiä brasilialaisseuroja ovat muun muassa Vasco da Gama, São Paulo FC, Corinthians, Fluminense, Santos, Grêmio, Internacional ja Palmeiras.


title: Brasilian jalkapallo

text: Muita tunnettuja turnauksia ovat mm: Peladão, joka pelataan joka vuosi Manauksessa, Pohjois-Brasiliassa. Peladãossa pelaa yli 600 joukkuetta, kaikki Manausista tai sen läheltä.


title: Brasilian jalkapallo

text: Brasiliassa on noin 800 ammattilaisjalkapalloseuraa. Kannattajamäärältään suosituimmat seurat ovat Flamengo, Corinthians sekä São Paulo. Muita merkittäviä seuroja ovat Palmeiras, Vasco da Gama, Cruzeiro, Grêmio, FC Santos, Internacional, Atlético Mineiro, Fluminense ja Botafogo.


title: Brasilian jalkapallo

text: Brasilian maajoukkue on maailman menestynein jalkapallomaajoukkue. Se on voittanut jalkapallon maailmanmestaruuden viisi kertaa vuosina 1958, 1962, 1970, 1994 ja 2002. Lisäksi se on voittanut useasti Etelä-Amerikan mestaruusturnauksen Copa Américan. Brasilian naisten maajoukkue on voittanut Etelä-Amerikan mestaruuden neljä kertaa ja saavuttanut kaksi olympiahopeaa sekä MM-hopeaa ja -pronssia.


title: Brasilian jalkapallo

text: Brasilialaiset pitävät parhaana pelaajanaan Garrinchaa eikä Peléä. Syynä pidetään sitä, että brasilialaisten oli helpompi samaistua Garrinchaan kuin Peléen.


title: Olivier Jacque

text: Olivier Jacque (s. 29. elokuuta 1973 Villerupt) on ranskalainen entinen ratamoottoripyöräilijä. Hän voitti 250cc-luokan maailmanmestaruuden vuonna 2000.


title: Olivier Jacque

text: Olivier Jacque aloitti kilpauransa vuonna 1990. Hän ajoi 125-kuutioisten Ranskan sarjassa ikääntyneellä kalustolla niin hyvin, että hänet pyydettiin vuonna 1993 250-kuutioisten Ranskan nuorisotiimiin. Joukkue kiersi Ranskan mestaruussarjaa ja EM-sarjaa. Jacquen tallikaverina ajoi Régis Laconi. Ensimmäisenä vuonna hän oli Ranskan sarjan viides ja EM-sarjan kahdeskymmenes. Vuosi 1994 oli Jacquelle parempi, sillä hän oli Ranskan sarjan neljäs ja EM-sarjan toinen häviten tallikaverilleen Laconille.


title: Olivier Jacque

text: EM-hopean ansiosta Jacquelle tarjoutui tallipaikka Hondalle MM-sarjaan kaudelle 1995. Hän oli kokonaispisteissä kymmenes ja voitti kauden päätteeksi vuoden tulokas tittelin. Seuraavalla kaudella Jacque voitti uransa ensimmäisen MM-osakilpailun ja oli kokonaispisteissä kolmas. Olivier Jacquen paras kausi oli 2000, jolloin hän voitti maailmanmestaruuden ja oli 11 kertaa palkintopallilla. Mestaruuskauden jälkeen hän siirtyi MotoGP-luokkaan, mutta siellä hän ei saavuttanut menestystä. Jacque oli parhaimmillaan MM-sarjan kymmenes ja oli kuuden kauden aikana vain kerran palkintopallilla osakilpailussa. Olivier Jacque lopetti kilpauransa kauden 2005 jälkeen ja toimi testikuljettajana kaudella 2006. Hän yritti vielä tehdä comebackin kaudella 2007, mutta lopetti kesken kauden loukkaantumisten vuoksi ja palasi takaisin Kawasakin testikuljettajaksi.


title: Martín Vásquez

text: Martín Arturo Vásquez Gomez (s. 24. joulukuuta 1963 Jalisco, Meksiko) on meksikolaissyntyinen yhdysvaltalainen jalkapallovalmentaja ja entinen keskikenttäpelaaja. Elokuusta 2011 lähtien hän on toiminut Yhdysvaltain jalkapallomaajoukkueen apuvalmentajana.


title: Martín Vásquez

text: Vásquez muutti perheensä mukana Meksikosta Yhdysvaltoihin Los Angelesiin 12-vuotiaana. Hän opiskeli Alhambra High Schoolissa, jossa pelasi jalkapalloa koulun joukkueessa. Nuorena hän pelasi myös lyhyen aikaa meksikolaisessa Leones Negrosissa, mutta päästyään 1980 California State Universityyn hän jatkoi pelaamista yliopiston joukkueessa. Vuonna 1984 hän liittyi tuolloin Major Indoor Soccer Leaguessa pelanneeseen Los Angeles Lazersiin. Hän pelasi 1980-luvulla yhdysvaltalaisseuroissa ja haki peliaikaa myös Meksikosta, jossa hän edusti muun muassa FC Atlasta 119 ottelussa.


title: Martín Vásquez

text: Vuonna 1996 Vásquez palasi Yhdysvaltoihin siirtyen hiljattain perustetussa MLS-liigassa pelanneen Tampa Bay Mutinyn riveihin. Hän lopetti peliuransa Yhdysvaltain A-Leaguessa pelanneessa Orange County Zodiacissa 1999.


title: Martín Vásquez

text: Maajoukkuetasolla Vásquez pelasi kolme ottelua Meksikon maajoukkueessa 1991–1992. FIFA ei kuitenkaan katsonut otteluita virallisiksi, joten Vasquezille tarjoutui myöhemmin mahdollisuus edustaa myös Yhdysvaltain joukkuetta.


title: Martín Vásquez

text: Peliuransa jälkeen Vásquez siirtyi valmennustehtäviin California State Polytechnic University, Pomonan apuvalmentajaksi. Kahden Pomona-kauden jälkeen hän siirtyi kahdeksi kaudeksi naisten sarjassa pelanneen San Diego Spiritin apuvalmentajaksi. Tämän jälkeen hän valmensi Damien High Schoolin joukkuetta pari vuotta, ennen siirtymistään Los Angeles Galaxyn apuvalmentajaksi kaudeksi 2004.


title: Martín Vásquez

text: Tammikuussa 2005 Vásquez siirtyi Chivas USA:n apulaisvalmentajaksi ja toimi Bob Bradleyn aisaparina runsaat kolme vuotta. Kesällä 2008 hän teki uuden aluevaltauksen Jürgen Klinsmannin otettua hänet valmennustiimiinsä FC Bayern Münchenin apuvalmentajaksi. Pesti päättyi kuitenkin ennen aikojaan, kun Klinsmann ryhmineen sai potkut huhtikuussa 2009.


title: Martín Vásquez

text: Joulukuun alussa 2009 Vásquezista tuli ensimmäistä kertaa urallaan päävalmentaja, kun Chivas USA palkkasi hänet uudeksi päävalmentajakseen. Hänen pestinsä päättyi kuitenkin potkuihin jo lokakuussa 2010, kun Chivas jäi MLS-liigan pudotuspelien ulkopuolelle ensi kerran kauden 2005 jälkeen.


title: Martín Vásquez

text: Elokuussa 2011 Vásquez aloitti Yhdysvaltain jalkapallomaajoukkueen apuvalmentajana.


title: Egyptiläisistä mysteereistä

text: Egyptiläisistä mysteereistä (; ) eli Teurgia (, "Theurgia") on Iamblikhoksen nimiin pantu uusplatonilainen teos, joka käsittelee teurgiaa. Iamblikhos oli eri mieltä aiheesta opettajansa Porfyrioksen kanssa, ja teos koostuu pääosin hänen vastauksistaan opettajansa kritiikkiin.


title: Egyptiläisistä mysteereistä

text: Proklos, joka kirjoitti 100 vuotta Iamblikhoksen jälkeen, vaikuttaa laittaneen teoksen tämän nimiin. Teos eroaa kuitenkin tyyliltään ja joiltakin opinkohdiltaan Iamblikhoksen muista teoksista. Tämän vuoksi jotkut tutkijat ovat kyseenalaistaneet sen, että hän olisi teoksen todellinen kirjoittaja. Teos on joka tapauksessa varmuudella peräisin hänen koulukunnastaan.


title: Egyptiläisistä mysteereistä

text: Teos pyrkii tarjoamaan filosofiset perustelut tuon ajan polyteistisille kulttitoimituksille. Sellaisenaan se edustaa eräänlaista käännekohtaa uusplatonismin historiassa.


title: Egyptiläisistä mysteereistä

text: Tekstistä on olemassa useita hieman erilaisia versioita. Joissakin versioissa teoksen alussa on Porfyrioksen egyptiläiselle profeetalle Anebonille osoittama kirje. Tämän jälkeen alkaa varsinainen teos, joka esittää olevansa Abammon-nimisen opettajan vastaus kirjeessä esitettyihin asioihin. Jotkut tekstiversiot sisältävät vain vastineen.


title: Egyptiläisistä mysteereistä

text: Teos käsittelee muun muassa erilaisia riittejä, symboleja ja uhrauksia; ennustamista; henkiä ("daimonion"), mukaan lukien oma, henkilökohtainen suojelushenki; sekä henkien manaamista hyvän lopputuloksen saavuttamiseksi.


title: Fliegerfaust

text: Fliegerfaust () (tunnetaan myös nimillä Luftfaust) oli saksalainen toisen maailmansodan ilmatorjunta-ase.


title: Fliegerfaust

text: Fliegerfaustin suunnitteli Hugo Schneider AG vuonna 1944 Leipzigissä. Aseesta valmistettiin kaksi eri versiota. Fliegerfaust A:ssa oli neljä 20 millimetriä halkaisijaltaan olevaa piippua joista voitiin laukaista 90 gramman painoinen raketti. Raketeissa oli 19 grammaa räjähdysainetta. Fliegerfaust B -mallissa piippujen pituutta kasvatettiin ja niiden lukumäärä nostettiin yhdeksään. Liipaisinta painettaessa ase ampui välittömästi neljä rakettia ja 0.1 sekunnin viiveellä loput viisi. Tällä toimintatavalla estettiin rakettien räjähdyskaasujen vaikutus toistensa lentoratoihin. Aseesta tehtiin myös kuusipiippuinen kaliiberiltaan 30 millimetrinen prototyyppi.


title: Fliegerfaust

text: Käytännön testeissä Fliegerfaust ei osoittautunut kovinkaan tehokkaaksi aseeksi. Tehokkuutta laski muun muassa aseen tarkoitettua lyhyempi kantama. Tästä huolimatta vuonna 1945 Saksan sodanjohto teki aseesta ison tilauksen. Tilaus tehtiin kuitenkin niin myöhään että ainoastaan 80 Fliegerfaustia ehti varsinaiseen taistelukäyttöön ennen Natsi-Saksan lopullista antautumista.


title: Vjekoslav Šutej

text: Vjekoslav Šutej (31. heinäkuuta 1951 Rijeka – 2. joulukuuta 2009 Zagreb) oli kroatialainen kapellimestari. Hän aloitti opintonsa Zagrebissa ja valmistui Roomassa, jossa opiskeli Franco Ferraran johdolla.


title: Vjekoslav Šutej

text: Šutej toimi vuosina 1979–1989 Kroatian kansallisteatterin taiteellisena johtajana ja pääkapellimestarina Splitissä. Hollybush Festivalin taiteellisena johtajana New Jerseyssä hän toimi vuosina 1986–1990, ja vuodesta 1990 vuoteen 1993 hän oli La Fenicen musiikillinen johtaja. Hän oli Espanjassa Real Academia de Bellas Artesin jäsen ja toimi vuosina 1990–1996 Sevillan kuninkaallisen sinfoniaorkesterin taiteellisena johtajana ja pääkapellimestarina.


title: Vjekoslav Šutej

text: Vuosina 1992–1997 Šutej toimi Houston Grand Operan ja vuosina 2002–2005 Dubrovnikin kesäfestivaalin musiikillisena johtajana. Hän johti säännöllisesti muun muassa Wienin valtionoopperassa. Hän vieraili lukuisien oopperatalojen ja orkesterien kapellimestarina.


title: Vjekoslav Šutej

text: Šutej kuoli sairastettuaan leukemiaa. Hän oli ollut hoidossa Yhdysvalloissa ja saanut luuydinsiirron. Palattuaan Kroatiaan hän päätyi jälleen sairaalaan ja sai uuden luuydinsiirron, mutta menehtyi hylkimisreaktion seurauksiin.


title: HMS Afridi (F07)

text: HMS Afridi (viirinumero L07 ja tammikuusta 1939 alkaen F07) oli Britannian Kuninkaallisen laivaston Tribal-luokan hävittäjä, joka palveli toisessa maailmansodassa.


title: HMS Afridi (F07)

text: Alus tilattiin 10. maaliskuuta 1936 Vickers Armstrongin Newcastle-upon-Tynen telakalta osana vuoden 1935 laivasto-ohjelmaa. Alus laskettiin vesille 8. kesäkuuta 1937, jolloin sen kummina toimi Lady Foster. Aluksen valmistuskustannukset olivat 341462 puntaa ilman Amiraliteetin toimittamia ase- ja viestijärjestelmiä.


title: HMS Afridi (F07)

text: "HMS Afridi" määrättiin 29. huhtikuuta 1938 liitettäväksi Välimeren laivaston 1. Tribal-hävittäjälaivueeseen. Alus valmistui 3. toukokuuta telakalta ja se siirrettiin hyväksyntäkoeajoihin. Koeajojen päätyttyä se siirrettiin Portlandiin täydennettäväksi ja aloittamaan koulutuksen laivueupseerin alaisuudessa.


title: HMS Afridi (F07)

text: "HMS Afridi" aloitti koulutuksen päätyttyä purjehduksen Maltalle, jonne se saapui 3. kesäkuuta liittyen laivueeseensa. Se määrättiin heinäkuussa osallistumaan Espanjan rannikonvalvontaan, jonka aikana se vieraili Barcelonassa ja Marseillessa ennen paluutaan Maltalle.


title: HMS Afridi (F07)

text: "HMS Afridi" osallistui elokuussa Välimeren laivaston mukana harjoitukseen ja vieraili Kreikan satamissa. Alus purjehti syyskuussa yhdessä risteilijä "HMS Devonshiren" ja hävittäjä "HMS Cossackin" kanssa Istanbuliin, josta alukset purjehtivat Aleksandriaan.


title: HMS Afridi (F07)

text: "HMS Afridi" vieraili 24. lokakuuta Kyproksella, josta purjehti Maltalle. Alus saapui 9. marraskuuta Maltalle, jossa se siirrettiin telakalle huollettavaksi palaten palvelukseen 17. joulukuuta.


title: HMS Afridi (F07)

text: "HMS Afridi" palveli 1939 alussa edelleen Välimeren laivastossa osallistuen muun muassa sotaharjoituksiin sekä laivastovierailuihin alueen satamiin. Alus kolaroi risteilijä "HMS Penelopen" kanssa ja se siirrettiin Maltalle korjattavaksi.


title: HMS Afridi (F07)

text: "HMS Afridi" siirrettiin huhtikuussa palvelukseen palatessaan laivuetovereineen 4. Hävittäjälaivueeseen, jolloin se samalla sai uuden viirinumeron. Alus vieraili 26. toukokuuta Mersa Matruhissa yhdessä "HMS Gurkhan" kanssa. Kesä-heinäkuussa se vieraili muun muassa Kreikan satamissa.


title: HMS Afridi (F07)

text: "HMS Afridi" osallistui elokuussa laivaston mukana Aegeanmerellä pidettyihin sotaharjoituksiin, mistä se palasi 18. elokuuta Aleksandriaan. Harjoituksen aikana oli hävittäjäviirikön sodanajan sijoituspaikaksi määrätty Punainen meri.


title: HMS Afridi (F07)

text: "HMS Afridi" purjehti 2. syyskuuta yhdessä sisaralustensa "HMS Sikhin", "HMS Gurkhan" ja "HMS Mohawkin" Suezin kanavan kautta Punaiselle merelle valvontatehtäviin. Osaston tehtävänä oli valvoa Punaisen meren satamiin sijoitettuja Italian laivaston aluksia. Alus vapautettiin 10. syyskuuta tehtävästä, jolloin se palasi Aleksandriaan.


title: HMS Afridi (F07)

text: "HMS Afridi" purjehti Maltan ja Gibraltarin kautta kotimaahan, jossa se määrättiin Pohjanmerta valvovaan Humberin osastoon Imminghamiin. Alus liittyi marraskuussa osastoon, joka oli muodostettu 2. Risteilijäviiriköstä sekä 7. Hävittäjälaivueesta estämään Saksan laivaston pääsyn Atlantille. Alus siirrettiin ennen kuun loppua edelleen Rosythiin, jolloin sen tehtäviin lisättiin Norjaan matkaavien saattueiden suojaaminen.


title: HMS Afridi (F07)

text: "HMS Afridilla" todettiin voimansiirto-ongelmia ja se määrättiin telakalle. Alus siirtyi 16. tammikuuta West Hartlepooliin, jossa se otettiin seuraavana päivänä telakalle. Alus aloitti 19. maaliskuuta koeajot, joiden päätyttyä se liittyi laivueeseensa.


title: HMS Afridi (F07)

text: "HMS Afridi" suojasi 7. huhtikuuta laivueen mukana "HMS Galateaa", kun osasto etsi Pohjanmereltä Saksan laivastoa. Laivue suojasi pari päivää myöhemmin Bergeniin matkannutta maihinnousuosastoa. Operaatio kuitenkin peruutettiin ennen sen toteuttamista.


title: HMS Afridi (F07)

text: "HMS Afridi" oli 10. huhtikuuta täydennettävänä Scapa Flowssa ja se lähti seuraavana päivänä merelle suojaten laivueen mukana risteilijäosastoa matkalla Norjan rannikolle. Alus määrättiin 13. huhtikuuta tukemaan Namsoksen maihinnousua (operaatio Henry).


title: HMS Afridi (F07)

text: "HMS Afridi" liittyi 14. huhtikuuta risteilijöihin, jotka tankkasivat aluksen. Seuraavana päivänä alus odotti Kyan majakalla joukkojenkuljetussaattuetta, jonka mukana saapui Namsokseen siirrettäviä joukkoja (operaatio Maurice). Se saapui 16. huhtikuuta Lillesjonaan joukkojenkuljetusalusten mukana, missä se avusti joukkojen siirtoa maihin.


title: HMS Afridi (F07)

text: "HMS Afridi" suojasi 17. huhtikuuta laivueensa kanssa risteilijä "HMS Curlewia" ja kuljetusalus "Chobryä" matkalla Namsokseen. Osasto oli useaan otteeseen ilmahyökkäysten kohteena. Seuraavana päivänä alus matkasi yhdessä "HMS Nubianin" kanssa kotimaahan.


title: HMS Afridi (F07)

text: "HMS Afridi" suojasi 26. huhtikuuta huoltosaattuetta Andalsnesiin yhdessä hävittäjien "HMS Witheringtonin" ja "HMS Amazonin" kanssa. Seuraavana päivänä saattue oli useiden ilmahyökkäysten kohteena. Alus määrättiin 28. huhtikuuta liittymään Namsoksen edustalla olevaan laivasto-osastoon tukemaan maajoukkoja.


title: HMS Afridi (F07)

text: "HMS Afridi" määrättiin tukemaan 1. toukokuuta joukkojen evakuointia Namsoksesta. Alukselle nousi seuraavana päivänä Royal Lincolnshire Rykmentti, joka kuljetettiin Ranskan laivaston tukilaivalle "Kantaralle" pois kuljetettavaksi. Sille nousi 3. toukokuuta Hallamshiren (Sheffield) pataljoona York and Lancaster rykmentistä. Alus tuhosi maihin hylätyt ajoneuvot ja varastot tykkitulella ennen poistumistaan satamasta.


title: HMS Afridi (F07)

text: "HMS Afridi" poistui alueelta tehtävänään suojata poistuvia joukkojenkuljetusaluksia. Osasto joutui aamulla kello 8 Saksan ilmavoimien Junkers Ju 87 ja Ju 88 koneiden hyökkäyksen kohteeksi, jolloin Ranskan laivaston hävittäjä "Bison" sai osuman. Aluksen etummainen ammusvarasto räjähti. "HMS Grenade" ja "HMS Afridi" pelastivat vaurioituneen ranskalaisaluksen miehistön, minkä jälkeen tuhoon tuomittu alus upotettiin tykkitulella. Hyökkäystä seurasi vielä kaksi, mutta ne eivät aiheuttaneet merkittävää tuhoa.


title: HMS Afridi (F07)

text:
Iltapäivällä Ju 87 koneet hyökkäsivät uudelleen, jolloin
"HMS Afridiin" joutui kahden koneen samanaikaisen hyökkäyksen maaliksi. Alukselle ei jäänyt mahdollisuutta väistää, jolloin yksi pommi osui kattilahuone No 1:een aloittaen raivoisan tulipalon ja toinen pommi osui oikeaan kylkeen juuri sillan eteen. "HMS Imperial" ja "HMS Griffin" siirtyivät aluksen viereen avustamaan pelastustyössä. Alus upposi nopeasti keulaedellä vieden mukanaan 49 miehistönjäsentä, 30 ranskalaisaluksesta pelastettua ja 13 maavoimien miestä.


title: Sergei Antonov

text: Sergei Petrovitš Antonov (; 16. toukokuuta 1915 Pietari – 22. huhtikuuta 1995 Moskova) oli venäläinen neuvostokirjailija.


title: Sergei Antonov

text: Sergei Antonov syntyi insinööriperheeseen. Hän valmistui vuonna 1938 Leningradin maantieinstituutista, työskenteli rakennusinsinöörinä ja osallistui talvisotaan sekä toiseen maailmansotaan. 1940-luvun lopulla hän alkoi kirjoittaa kertomuksia ja pienoisromaaneja. Kokoelma "Po dorogam idut mašiny" (”Teillä kulkee autoja”) sai Stalin-palkinnon vuonna 1951. 1950-luvulla Antonov tuli tunnetuksi Anton Tšehovin kirjallista perinnettä jatkavista novelleista. Hänen teostensa pohjalta on kuvattu useita elokuvia. 1980-luvun lopulla ilmestyi Venäjän maaseudun historiallisia kohtaloita kuvaava trilogia "Tsarski dvugrivennyi" (”Tsaarin kaksiriunainen”), "Vaska" ja "Ovragi" (”Rotkot”). Antonov tunnetaan myös kirjallisuudentutkijana.


title: Antonov (täsmennyssivu)

text: Antonov (), naisilla Antonova (Анто́нова) on venäläinen sukunimi. Se perustuu etunimeen Anton (Анто́н).


title: Antonov (täsmennyssivu)

text: Nimi voi viitata seuraaviin henkilöihin tai asioihin:


title: Mosambikin itsenäisyyssota

text: Mosambikin itsenäisyyssota oli Mosambikin vapautusrintaman eli Frelimon ja Portugalin välillä käyty sota, joka on osa Portugalin siirtomaasotia. Se käytiin vuosina 1964–1974. Tulitauko solmittiin 8. syyskuuta 1974, ja vuotta myöhemmin 25. kesäkuuta 1975 Mosambik itsenäistyi.


title: Mosambikin itsenäisyyssota

text: Portugalin siirtomaapolitiikka oli ankaraa sen siirtomaita kohtaan. Cabo Delgadon maakunnassa työläisten kapinajohtajia pidätettiin ja vuonna 1960 maakunnassa ammuttiin noin 500 työläistä rauhallisen mielenosoituksen lopettamiseksi. Portugali ei halunnut antaa siirtomailleen itsenäisyyttä, mutta lisääntyvä levottomuus pakotti sen säätämään politiikkaansa. Kun Angolan sisällissota oli käynnistynyt kapinalla, Portugalin johtaja António de Oliveira Salazar yritti hillitä muiden siirtomaidensa itsenäisyyspyrkimyksiä myöntämällä merentakaisille maakunnilleen paikan Portugalin parlamentissa ja maakuntien alkuperäisasukkaille täyden kansalaisuuden. Joulukuussa 1961 Intia otti haltuunsa kolme Portugalin enklaavia, minkä jälkeen Salazar päätti, että eroamispyrkimyksiin Afrikassa tultaisiin vastaamaan sotilaallisella voimalla.


title: Mosambikin itsenäisyyssota

text: Mosambikin vapautusrintama (Frelimo) perustettiin Dar es Salaamissa, Tansaniassa 25. kesäkuuta 1962. Tansanian presidentti Julius Nyerere oli kutsunut neuvotteluihin kolme poliittista järjestöä, jotka maanpaossa olevat mosambikilaiset olivat perustaneet. Mosambikin afrikkalainen kansallinen unioni (Manu), Mosambikin kansallinen demokraattinen liitto (Udenamo) ja Itsenäisen Mosambikin kansallinen afrikkalainen unioni (Unami) liittyivät yhteen ja muodostivat Frelimon, jonka ensimmäiseksi johtajaksi valittiin Eduardo Mondlane.


title: Mosambikin itsenäisyyssota

text: Mondlane yritti saada tukea Yhdysvalloilta, muttei onnistunut pyrkimyksissään. Frelimo sai kuitenkin rahoitusta yksityisiltä tahoilta, ja sotilaallista tukea Algerialta, Neuvostoliitolta ja Kiinalta.


title: Mosambikin itsenäisyyssota

text: Itsenäisyyssota käynnistyi syyskuussa 1964 Frelimon ensimmäisten sissijoukkojen tunkeutuessa Mosambikiin Tansaniasta. Sodan ensimmäisten vuosien aikana Frelimon sotatoimet kohdistuivat lähinnä Mosambikin pohjoisiin Cabo Delgadon ja Niassan maakuntiin. Se pystyi hyvin hyökkäämään näihin maakuntiin tukikohdistaan Tansaniasta. Frelimo käytti sodassaan sissitaktiikkaa. Se ei pyrkinytkään kukistamaan Portugalin joukkoja sotilaallisella voimalla, mutta Frelimon sissit tekivät iskuja maakunnan syrjäseuduilla. Se yritti pakottaa Portugalin neuvotteluihin. Portugali vastasi Frelimon hyökkäykseen lähettämällä Mosambikiin yli 70 000 sotilasta. Se sai aseellista tukea Natolta, lainaa Yhdysvalloilta ja Länsi-Saksalta sekä apua Etelä-Afrikalta.


title: Mosambikin itsenäisyyssota

text: Vuoden 1965 loppuun mennessä Frelimo hallitsi suurta osaa Cabo Delgadosta ja Niassasta. Portugalilaiset vastasivat Frelimolle pidättämällä Mosambikin eteläosista 1 500 Frelimon tiedustelijaa ja estivät sissien etenemisen. Frelimo laajensi kuitenkin toimintaansa Teten maakuntaan vuonna 1978. Järjestön johtaja Mondlane murhattiin kirjepommilla vuonna 1969, ja hänen seuraajakseen nimitettiin Samora Machel.


title: Mosambikin itsenäisyyssota

text: Machel kohtasi pian portugalilaisten vastahyökkäyksen, jonka tarkoituksena oli häätää Frelimon joukot pois Mosambikista ja hyökätä sen tukikohtiin Tansaniassa. Portugali lähetti pohjoiseen 35 000 miestä. Portugalin vastahyökkäys tunnetaan nimellä operaatio Gordionin solmu, ja sen aikana portugalilaiset joukot siirsivät monien kylien asukkaita leireille, käyttivät napalmia, poltetun maan taktiikkaa ja terrorisoivat paikallisia ihmisiä. Frelimo ei vastannut sotilaallisesti portugalilaisille joukoille, vaan evakuoi väkensä ja siirsi toimintansa Malawiin. Jatkossa Frelimo keskitti Mosambikin toimintansa Teten alueelle ja pyrki häiritsemän Teten ja Beiran kaupungin liikenneyhteyksiä sekä vaikeuttamaan Cahora Bassan padon rakentamista.


title: Mosambikin itsenäisyyssota

text: Frelimo hallitsi 1970-luvun alussa Mosambikin keski- ja pohjoisosaa 7 000 miehen vahvuisella ryhmittymällään. Samalla Portugalin 35 000 miehen joukko kärsi jatkuvia tappioita ja kärsi varojen puutteesta. Kun portugalilaiset olivat samalla sotatilassa sekä Angolassa että Guinea-Bissaussa, tyytymättömyys maan hallintoon kasvoi. Lopulta Portugalissa tapahtui vasemmiston suorittama sotilasvallankaappaus, niin sanottu neilikkavallankumous, 25. huhtikuuta 1974.